qundao/data-zh-poetry huggingface dataset:
聞臨淄公薨
作者：梅堯臣
朝代：宋

至和癸巳十二月兮，友人語我火犯房。
芒射鈎鈐而拂上相兮，禍非弼臣誰可當。
昨日聞太宰悟天道而畏忌兮，歸卧其第三拜章。
太宰既不得請而賜黄金百兩以爲壽兮，諫官御史猶擊强。
明年孟陬臨淄公薨兮，果然邦國橈棟梁。
豈無神醫善藥以起疾兮，固知稟命有短長。
公自十三歲而先帝兮，謂肖九齡宜相唐。
後由石渠鳳閣禁林以登樞兮，俄佩相印居廟堂。
出入藩輔留守兩都兮，其民詠歌盈康莊。
官爲喉舌勳爵一品兮，經筵講義尊蕭匡。
年逾順耳不爲夭兮，文字百卷存縑箱。
子孫侁侁同雁行，二女貴婿富與楊。
未知歸葬何土鄉，臨川松柏安可忘。
我爲故吏摧肝腸，洒淚作雨春悲凉。
精魄其歸於天乎，必爲星宿還高張。
骨肌其歸於土乎，必爲蕙芷不滅香。
墓碑墓銘誰能盡其美，我爲欲傳萬古須歐陽。
聞表兄施先輩上第
作者：梅堯臣
朝代：宋

昔人事功名，五十未爲老。
而今君已及，得桂誠非早。
所慰白頭親，且將黄綬好。
吾始日夜心，望盡京關道。
拜慶早歸來，莫變秋庭草。
聞西山虎
作者：梅堯臣
朝代：宋

猛虎畏白日，孤客莫夜行。
彼以不暴衆，此何獨忘生。
饑必見人食，不食且無名。
麋鹿能遠遁，安得逢怒獰。
由人不由常，役役官有程。
聞角
作者：梅堯臣
朝代：宋

一聲催客夢，星斗轉西簷。
風卷梅花去，愁從柳塞添。
馬鳴霜滿鬣，龍泣凍生髯。
高樹朝光動，城頭落海蟾。
聞語十方璉長老
作者：梅堯臣
朝代：宋

舊居廬嶽寺，新化給孤園。
還享國人供，應無塵事喧。
有來聽喻筏，一悟見吹幡。
不憶爐峯下，臨溪看飲猿。
聞賣韭黄蓼甲
作者：梅堯臣
朝代：宋

百物凍未活，初逢賣菜人。
乃知糞土暖，能發萌芽春。
柔美已先薦，陽和非不均。
芹根守天性，憔悴澗之濱。
聞進士販茶
作者：梅堯臣
朝代：宋

山園茶盛四五月，江南竊販如豺狼。
頑凶少壯冒嶺險，夜行作隊如刀鎗。
浮浪書生亦貪利，史笥經箱爲盜囊。
津頭吏卒雖捕獲，官司直惜儒衣裳。
却來城中談孔孟，言語便欲非堯湯。
三日夏雨刺昏墊，五日炎熱譏旱傷。
百端得錢事酒䏑，屋裏餓婦無糇糧。
一身溝壑乃自取，將相賢科何爾當。
聞雁
作者：梅堯臣
朝代：宋

濕雲夜不散，薄處微有星。
孤雁去何急，一聲愁更聽。
心應失舊侶，翅已高青冥。
幾日江海上，鳬鷗共滿汀。
聞雁寄歐陽夷陵
作者：梅堯臣
朝代：宋

閑坐獨無寐，雁來更未闌。
聲長河漢迥，影落戶庭寒。
荆楚橘包熟，瀟湘楓葉丹。
南飛過三峽，試問故人看。
聞韓仲文使歸
作者：梅堯臣
朝代：宋

傳道使車迴，柳條黄未開。
曉寒非絕漠，春色近章臺。
名馬北方至，賓鴻南國來。
明朝齋祓見，天子始稱才。
聞高平公殂謝述哀感舊以助挽歌三首·其一
作者：梅堯臣
朝代：宋

文章與功業，有志不能成。
嘗以隮高位，終然屈大名。
遺風猶可見，逝水更無情。
歸卜青烏壠，韓城苦霧平。
聞高平公殂謝述哀感舊以助挽歌三首·其三
作者：梅堯臣
朝代：宋

一出屢更郡，人皆望酒壺。
俗情難可學，奏記向來無。
貧賤常甘分，崇高不解諛。
雖然門館隔，泣與衆人俱。
聞高平公殂謝述哀感舊以助挽歌三首·其二
作者：梅堯臣
朝代：宋

京洛同逃酒，單袍跨馬歸。
明朝各相笑，此分不爲稀。
公既參鑪冶，予將事蕨薇。
悲哀無以報，有涕向風揮。
聞鶑
作者：梅堯臣
朝代：宋

最好聲音最好聽，似調歌舌更叮嚀。
高枝拋過低枝立，金羽脩眉墨染翎。
聯句附
作者：梅堯臣
朝代：宋

古木含清吹，池上增晚凉。
余懷本達曠，聯此傲羲皇。
孤鷗可以狎，幽岸足以觴。
幸有彭澤酒，便同永嘉堂。
潘生起爲壽，王子齊陳章。
林端見新月，草際聞寒螿。
照水螢影亂，拂筵蓼花香。
徘徊戀嘉境，坐使歸興忘。
聽文都知吹簫
作者：梅堯臣
朝代：宋

虞舜已去蒼梧野，秦女驂鸞無復下。
簫管人間不解傳，帝樂部中能亦寡。
欲買小鬟試教之，教坊供奉誰知者。
晏識文公始致來，勸接賤生宜强且。
乃呼側坐吹一曲，驚顧頓嘶堂下馬。
吾妻閨中聞不聞，稚女扳簾笑嬌奼。
未敢多聽便遣還，贈飲單杯向身瀉。
胡公疎示祖擇之盧氏石詩和之
作者：梅堯臣
朝代：宋

袁州太守蓬山客，來過盧家尋怪石。
盧家百物今已空，唯石難移留舊蹟。
埋沒尚存三四分，雨淋日炙如皴皵。
太守惻然呼健兒，荷鋤秉鍤爭來役。
健兒掘土不爲堅，旋旋剜沙見圭隙。
漸奇漸異人忘勞，更索更深知幾尺。
瘦峯削出嵩華骨，虛竅鑿破蛟螭額。
千指曳繩車四輪，擊鼓助力歸東陌。
東陌東頭湖水傍，黄泥洗盡何蒼碧。
故宅愈冷東湖喧，貴賤競觀無礙隔。
太守自憐堅直心，愛少憎多屢遭謫。
南至蒼梧及桂林，名山徧訪無窮僻。
所宜厭慣不入眼，向此歌吟尤愛惜。
我思永叔滁陽時，大誇古翠菱溪獲。
作詩遠寄予與蘇，高唱相隨無節拍。
今知賢人趣向同，玩好託情亡俗格。
建康從事胡公疎，一見詫君如李白。
雄才落筆瀉天河，綴韻孤清仍險窄。
入探虎穴誰爲難，辭通造化方能敵。
殿後吾雖膽力强，獨鞭疲馬終無益。
胡夫人挽歌
作者：梅堯臣
朝代：宋

已哉胡夫人，其壽七十餘。
其子哀母死，一夕髭皓如。
髭白髮亦白，長號守茅廬。
扶棺埋吳雲，來會傾市墟。
誰復向寒月，卧冰求鯉魚。
胡武平遺牡丹一盤
作者：梅堯臣
朝代：宋

疇昔居洛陽，看盡名園花。
臨水復蔭竹，豔色照彤霞。
良友相與至，競飲歡無涯。
而今猶老翁，鬢髮但未華。
昨日到湖上，碧水涵蒲芽。
此情頗已愜，薄宦非初嗟。
况乃蒙見憐，带雨摘春葩。
雖無向時樂，惠好仍有加。
胥員外之復州景陵尉
作者：梅堯臣
朝代：宋

城隅漢水闊，正足槎頭鯿。
采荇兼登俎，施罛不貴錢。
江帆風勢美，竹屋雨聲連。
必有蒼苔碣，留爲好事傳。
脩真觀李道士年老貧餓無所依忽縊死因爲詩以悼之
作者：梅堯臣
朝代：宋

唐室王子後，黄冠事隠淪。
餐霞不滿腹，披雲不蔽身。
八十不能死，縊以頭上巾。
始慕老莊術，終厭道德貧。
營營求長生，反困甑中塵。
臘日出獵因遊梅山蘭若
作者：梅堯臣
朝代：宋

我與二三騎，爭馳孤戍旁。
逐麋逢野寺，息馬據胡牀。
鷹想支公好，人思灞上狂。
歸來何薄暮，煙火照溪光。
臘日雪
作者：梅堯臣
朝代：宋

風毛隨校臘，浩浩古原沙。
寒入弓聲健，陰藏兔徑賒。
馬頭迷玉勒，鷹背落梅花。
少壯心空在，悠然感歲華。
臘笋
作者：梅堯臣
朝代：宋

南岡深竹養，下有鷓鴣鳴。
破臘初挑箘，誇新欲比瓊。
薦盤香更美，案酒味偏清。
馬援當時見，曾將禹貢評。
臘脯
作者：梅堯臣
朝代：宋

畋獵得封獸，割鮮爲腶脩。
易甘非愛日，不敗任經秋。
可用資賓豆，何妨鄙薦䐹。
考之新月錄，美脆勝庖牛。
臘酒
作者：梅堯臣
朝代：宋

汲井轆轤鳴，寒泉碧甕盛。
欲爲三伏美，方俟十旬清。
夢憶黄公舍，徒聞韋氏名。
熟時梅杏小，獨飲效淵明。
臧子文剡縣主簿
作者：梅堯臣
朝代：宋

剡水無淺深，歷歷能見底。
潛鱗莫見窺，塵紱聊堪洗。
古木潭上陰，遺祠巖下啟。
應識道傍碑，因風奠醪醴。
自和
作者：梅堯臣
朝代：宋

忽思湖上趣，水闊似南州。
地接過從易，人閑取次留。
絮輕遞吹卷，蒲嫩匝堤幽。
落果知禽入，行莎覺履柔。
蓮爲游女曲，藤繫野人舟。
晚筍長過篠，春秧綠滿疇。
賞心曾卜晝，望岫最宜秋。
款款穿叢蝶，涓涓敗堰流。
風埃無入座，笳鼓或驚鷗。
下客林泉性，時能夢寐遊。
自和
作者：梅堯臣
朝代：宋

沉水香焚金博山，杜陵誰復與車還。
馬尋綺陌知何曲，人在珠簾第幾間。
法部樂聲長滿耳，上樽醇味易酡顔。
更貧更賤皆能樂，十二重門不上關。
自和
作者：梅堯臣
朝代：宋

陶公種五柳，華氏戲五禽。
達性與養生，共得古人心。
佳果能御暑，致之意何深。
河朔存故事，助飲莫憚斟。
自尉氏南至京皆水及人脛
作者：梅堯臣
朝代：宋

陸行畏水深，舟行畏水淺。
河流去時閤，涂潦歸時踐。
事與時相違，我慙行處蹇。
人生莫爲客，爲客此安免。
自感·其一
作者：梅堯臣
朝代：宋

左目忽昏花，愁心亂劇麻。
文書都莫見，藥物近憑他。
眸子終何似，形軀且願嘉。
唯期一開泰，再望日中鴉。
自感·其二
作者：梅堯臣
朝代：宋

我不嫌髭白，白髭何自落。
雖然失醜衰，將恐日疎薄。
有生無不老，歲事看秋籜。
一身憂已大，毫髮誰能度。
自詠
作者：梅堯臣
朝代：宋

閉戶無還往，端居廢禮容。
花爲貧富燄，燕是舊過從。
持屐對人蠟，綻衣看婦縫。
非同叔夜傲，切莫怪疎慵。
至和元年四月二十日夜夢蔡紫微君謨同在閣下食櫻桃蔡云與君及此再食矣夢中感而有賦覺而錄之
作者：梅堯臣
朝代：宋

朱櫻再食雙盤日，紫禁重頒四月時。
滉朗天開雲霧閣，依稀身在鳳皇池。
味兼羊酪何由敵，豉下蒓羹不足宜。
原廟薦來應已久，黄鶑猶在最深枝。
至廣教因尋古石盆寺
作者：梅堯臣
朝代：宋

古寺近田家，山尋石盆差。
化蟲懸縊女，啼鸌響繅車。
僧坐樹間石，馬行溪畔沙。
野香無處辨，歸路傍城斜。
至第四鋪二首·其一
作者：梅堯臣
朝代：宋

第四鋪前風雨急，搭河過盡不憂灘。
却愁蓬漏霑征橐，始信人間行路難。
至第四鋪二首·其二
作者：梅堯臣
朝代：宋

輕舟已過第四鋪，憶著陽關末尾聲。
怊惆杜公行底急，白醪何處得同傾。
至靈壁鎮於許供奉處得杜挺之書及詩
作者：梅堯臣
朝代：宋

去冬過尋歷陽守，江沙半遮當利口。
口頭沙蹙浪如山，浦溆排舟魚貫柳。
却畏浪高難苦留，聞解符來時不久。
平明挂席入楊州，主人釀成百斛酒。
酒上玉蛆如笑花，一日倒空罌與缶。
主人亦欲君舊友，請我遲君同此首。
清明君果渡江至，與君繼舳曾無負。
過淮風緊到洪澤，使人助我如臂肘。
暮春泝汴汴流澀，自假輕航去如走。
千憂萬阻經靈壁，留書津吏情何厚。
副之佳句二十言，文昌光芒夜侵斗。
平時相恤以此稀，緩急求之更難有。
風牽月挽望符離，水館野亭能駐不。
葛巾輕服約登步，葱𦞦冷淘誇其滫。
書中不說王平甫，應又先行君在後。
我今趁君君趁王，趁入大梁須執手。
至香山寺報秀叔
作者：梅堯臣
朝代：宋

家近心還速，川長馬易疲。
望山孤寺出，渡水夕陽遲。
來向林間宿，歸須月上時。
只應庭際鵲，已報汝先知。
與二弟過溪至廣教蘭若
作者：梅堯臣
朝代：宋

溪水今尚淺，涉馬不及韉。
岸口出近郭，野徑通平田。
行行渡小橋，决决響細泉。
萬木蔭古殿，一燈明象筵。
長廊顔頵碑，字體家法傳。
空堂裴相真，白髯垂過咽。
名跡兩不滅，豈獨畫與鎸。
高僧鑿崖腹，建閣將雲連。
秘此龍鸞迹，足使臣僕虔。
脩竹間長松，森衛若被堅。
是必神物護，禹穴空歲年。
飯訖過山後，井傍携茗煎。
探幽偶轉谷，忽視昭亭巔。
蔓草不識名，步側時得牽。
幽禽聲各異，可辨唯杜鵑。
似驚俗客來，聒聒兩耳邊。
弊廬隔城堞，畏暮遽言還。
道逢張羅歸，鳥媒兼死懸。
遂同山梁雉，令我復喟然。
聊追一日事，書以爲短篇。
與仲文子華陪觀新水磑
作者：梅堯臣
朝代：宋

湖壖此興磑，許俗見仍稀。
激射聊因勢，回環豈息機。
水如巖下過，人悟雪中歸。
坐想韓夫子，心應不道非。
與夏侯繹張唐民游蜀岡大明寺
作者：梅堯臣
朝代：宋

秋葉已多蠹，古原看更荒。
廢城無馬入，破冢有狐藏。
寒日稍清迥，寒山分漭蒼。
田衣指白水，此下是雷塘。
與正仲屯田遊廣教寺
作者：梅堯臣
朝代：宋

春灘尚可涉，不惜濺衣裾。
古寺入深樹，野泉鳴暗渠。
酒盃參茗具，山蕨間盤蔬。
落日還城郭，人方带月鋤。
與潯陽舍弟別
作者：梅堯臣
朝代：宋

昭亭潭上水，下與九江通。
去客解輕舸，落潮乘順風。
迴頭迷遠樹，沒背見飛鴻。
寂寞還蓬巷，桓彝宅近東。
與用文師
作者：梅堯臣
朝代：宋

師名學佛者，何乃愛吾詩。
吾方嗟世人，各各事奔馳。
蒼鷹絕海至，不異攫鼠鴟。
所趨有遠近，所向皆餒饑。
潄水對無語，風動庭樹枝。
與蔣祕別二十六年田棐二十年羅拯十年始見之
作者：梅堯臣
朝代：宋

我今五十二，常苦離別煎。
屈指數離別，正去一半年。
三君異出處，相見有後先。
蔣最會遇早，羅倍晚於田。
仕宦比我遲，官資居我前。
此亦漫輕量，無限歸荒埏。
所喜笑語同，各驚顔貌遷。
髮有霜華侵，目有蜘蛛懸。
有酒易以醉，有奚徒用妍。
醒來念功名，病螾希蜿蜒。
安得有園廬，寬閒近林泉。
養魚數千頭，種薤三四廛。
餘蔬皆稱此，嘉果植亦然。
既無俗造請，窮冬事高眠。
囷貯白粳稻，酒沽青銅錢。
飯過引數杯，令兒誦嘉篇。
仰首看赤日，區區隨天旋。
朝見出滄海，莫見入虞淵。
畢竟將何窮，磨滅愚與賢。
億億萬萬載，筋骨非玉堅。
桐棺三寸厚，在昔誰免焉。
去去欲及時，嗟嗟無由緣。
與諸友普明院亭納凉分題
作者：梅堯臣
朝代：宋

岸幘清凉地，翛然樂未窮。
竹陰過晚雨，林表見殘虹。
花影平波上，經聲小塢東。
還思醉吟者，寧與此時同。
與諸弟及李少府訪廣教文鑒師
作者：梅堯臣
朝代：宋

山僧邀我輩，置酒比陶潛。
紫蕨老堪食，青梅酸不嫌。
野蜂時入座，巖鳥或窺簷。
薄暮未能去，前溪月似鎌。
與道損仲文子華陪泛西湖
作者：梅堯臣
朝代：宋

冰消湖已綠，渺渺鴨頭春。
船學吳兒刺，吟稀楚老新。
對山憐去鳥，隔樹識游人。
誰念滄江上，風柔採白蘋。
舟上采菊
作者：梅堯臣
朝代：宋

泯泯平慢流，行當季秋月。
演漾過汀洲，汀洲芳杜歇。
白露夜正霏，黄菊寒更發。
采以泛酒巵，不獨映華髮。
舟中值雨裴刁二君相與見過
作者：梅堯臣
朝代：宋

江上渰淒淒，天形接野低。
岸痕生舊水，馬跡踏春泥。
風急侵衣重，山昏卷幔迷。
誰驚二客論，不愧巨源妻。
舟中夜聽汴河水聲
作者：梅堯臣
朝代：宋

夏雨漲黄流，夜鳴鄰船柁。
乘危冒險人，不識西山餓。
舟中夜與家人飲
作者：梅堯臣
朝代：宋

月出斷岸口，影照別舸背。
且獨與婦飲，頗勝俗客對。
月漸上我席，暝色亦稍退。
豈必在秉燭，此景已可愛。
舟中聞蛩
作者：梅堯臣
朝代：宋

秋月滿行舟，秋蟲響孤岸。
豈獨居者愁，當令客心亂。
展轉重興嗟，所嗟時節換。
時節不苦留，川塗行已半。
霜落草根枯，清音從此斷。
誰復過江南，哀鴻爲我伴。
舟中行自采枸杞子
作者：梅堯臣
朝代：宋

野岸竟多杞，小實霜且丹。
繫舟聊以掇，粲粲忽盈盤。
助吾苦羸苶，豈必採琅玕。
自異驕華人，百金求祕丸。
昔聞王子喬，上帝降玉棺。
此焉即不免，但願在世安。
舟中遇雪
作者：梅堯臣
朝代：宋

曉風鳴大澤，春雪下長河。
沙草緣堤沒，楊花拂水多。
驚鷗不知遠，候雁幾聞過。
欲問耶溪轉，今朝奈興何。
舟次山陽呈王宗說寺丞
作者：梅堯臣
朝代：宋

遠客雖有樂，莫如逢故人。
夜懷夷門時，月照楚水濱。
自居扁舟上，隨處與船鄰。
宜將到此日，因使報朋親。
舟次朱家曲寄許下故人
作者：梅堯臣
朝代：宋

藹藹桑柘岸，喧喧雞犬村。
晚雲連雨黑，秋水带沙渾。
稍聽鄰船語，初分異土言。
雖嗟遠朋友，日喜近田園。
舟次泗上逢黄令因以詩送
作者：梅堯臣
朝代：宋

向曉入汴尾，隔河聞人聲。
得聲不得貌，問識舊時名。
泊舟忽來及，袖詩多賢英。
言除丹徒宰，暫作七閩行。
東南幾千里，日夕挂帆輕。
渡江蒓已老，未足助杯羹。
最知便道出，先見縣人迎。
艤舟昭亭送都官暫歸錢塘
作者：梅堯臣
朝代：宋

前枉大梁城，詩賦嘉入幕。
茲對昭亭山，將行還有作。
別離此與彼，終始情不薄。
我爲解羈馬，君乃高飛鶴。
塵蹄未能息，健翅懷棲泊。
尋巢望吳田，一傍華亭郭。
況多丹頂雛，坐看翔寥廓。
花娘歌
作者：梅堯臣
朝代：宋

花娘十二能歌舞，籍甚聲名居樂府。
荏苒其間十四年，朝作行雲暮行雨。
格夫氣俊能動人，人能動之無幾許。
前歲適從江國來，時因醼席相微語。
雖有幽情未得傳，暗結殷勤度寒暑。
去春送客出東城，舟中接膝已心傾。
自茲稍稍有期約，五月連航並釣行。
曲堤別浦無人處，始笑鴛鴦浪得名。
爾後頻逢殊嬿婉，各恨從來相見晚。
月下花前不暫離，暫離已抵銀河遠。
青鳥傳音日幾迴，雞鳴歸去暮還來。
經秋度臘無纖失，愛極情專易得猜。
前時南圃尋芳卉，小忿不勝投袂起。
官私乘釁作威稜，督促倉惶去閭里。
蕭蕭風雨滿長溪，一舸翩然逐流水。
忽逢小史向城來，泣淚寄言心欲死。
願郎日日致青雲，妾已長甘在泥滓。
更悲恩意不得終，世事難憑何若此。
郎聞茲語痛莫深，天地無窮恨無已。
我今爲爾偶成章，便欲緘之託雙鯉。
若訥上人彈琴
作者：梅堯臣
朝代：宋

祥哀已踰月，遇子彈鳴琴。
安得不成聲，子心異吾心。
十日成笙歌，尼父非好音。
先王禮有節，不可過於今。
莫作風入松，懷壠情未任。
一聞流水曲，歸思在溪陰。
此焉吾所樂，目極送歸禽。
苦熱
作者：梅堯臣
朝代：宋

赤日若射火，林風不動梢。
羸汗尚流沛，冠服豈堪包。
貴人諒有稟，慣習非强教。
竊觀行車馬，坌蕩劇煨炮。
寧思山中人，石泉浸兩骹。
苦雨
作者：梅堯臣
朝代：宋

秋空幾旬雨，四海低鵬翮。
晝不見日精，夜不見月魄。
灑盡天漢流，蒸爛女媧石。
塗潦將埋輪，牛馬困負軛。
羣蟲無土蟄，百果就枝坼。
安能誅陰虬，坐使天地闢。
茂芝上人歸姑蘇
作者：梅堯臣
朝代：宋

身衣竺乾服，手援犧氏琴。
繁聲不願奏，古意一何深。
晏景託孤艇，倦飛還舊林。
闔閭城下寺，幾里認鐘音。
范待制約遊廬山以故不往因寄
作者：梅堯臣
朝代：宋

平昔愛山水，茲聞廬嶽遊。
遠期無逸興，獨往畏湍流。
舉手謝雲壑，棲心慙鳥鷗。
香爐碧峯下，應爲一遲留。
范景仁席中賦莆萄
作者：梅堯臣
朝代：宋

朱盤何纍纍，紫乳封霜厚。
今爲馬谷繁，昔釀梁州酒。
乃知西土珍，漢使傳應久。
范景仁紫微見過亦謁不遇道上逢之
作者：梅堯臣
朝代：宋

朝游翔鳳池，暮直中書省。
無由見顔色，況乃當畏景。
退朝八月朔，因得修造請。
高閎一何新，未歸閭巷靜。
版刺留姓名，不遑佇軒屏。
驅馬返我廬，道逢騶從整。
斂轡莫敢行，顧望立俄頃。
還家稚子言，有車來炳炳。
傳是紫微人，將迴猶引領。
如何互相乖，徒自想形影。
更待秋風高，緩步時往省。
范殿丞通判秦州
作者：梅堯臣
朝代：宋

天水出名馬，多稱黄金羈。
正值羌已和，邊草復離離。
乘肥固未失，所藴不得施。
主人本燕客，寧獨事書詩。
志尚功名間，管樂猶一時。
去去勿復道，磊落爲男兒。
范饒州坐中客語食河豚魚
作者：梅堯臣
朝代：宋

春洲生荻芽，春岸飛楊花。
河豚當是時，貴不數魚蝦。
其狀已可怪，其毒亦莫加。
忿腹若封豕，怒目猶吳蛙。
庖煎苟失所，入喉爲鏌鋣。
若此喪軀體，何須資齒牙。
持問南方人，黨護復矜誇。
皆言美無度，誰謂死如麻。
我語不能屈，自思空咄嗟。
退之來潮陽，始憚餐籠蛇。
子厚居柳州，而甘食蝦蟆。
二物雖可憎，性命無舛差。
斯味曾不比，中藏禍無涯。
甚美惡亦稱，此言誠可嘉。
范饒州夫人挽詞二首·其一
作者：梅堯臣
朝代：宋

聽飲大夫日，止言京兆辰。
常憂伯宗直，曾識仲卿貧。
蒿里歸魂遠，芝山旅殯新。
江邊有孤鶴，嘹唳獨傷神。
范饒州夫人挽詞二首·其二
作者：梅堯臣
朝代：宋

君子喪良偶，拊棺哀有餘。
莊生慙擊缶，潘岳感游魚。
夕苑凋朱槿，秋江落晚蕖。
猶應思所歷，入室淚漣如。
茶磨二首·其一
作者：梅堯臣
朝代：宋

楚匠斲山骨，折檀爲轉臍。
乾坤人力內，日月蟻行迷。
吐雪誇春茗，堆雲憶舊溪。
北歸唯此急，藥臼不須擠。
茶磨二首·其二
作者：梅堯臣
朝代：宋

盆是荷花磨是蓮，誰礱麻石洞中天。
欲將雀舌成雲末，三尺蠻童一臂旋。
茶竈
作者：梅堯臣
朝代：宋

山寺碧溪頭，幽人綠巖畔。
夜火竹聲乾，春甌茗花亂。
茲無雅趣兼，薪桂煩燃爨。
荇
作者：梅堯臣
朝代：宋

荇葉光於水，鉤牽入遠汀。
淺黄雙蛺蝶，五色小蜻蜓。
老死懷江女，飄浮笑楚萍。
西風莫苦急，孤蕊有餘馨。
草木
作者：梅堯臣
朝代：宋

草木無處所，動摇知風形。
今日萬葉黄，昨日萬葉青。
青既漸衰變，黄亦漸凋零。
人生恃歲月，種柏滿郊坰。
莫登樓
作者：梅堯臣
朝代：宋

莫登樓，脚力雖健勞雙眸，下見紛紛馬與牛。
馬矜鞍轡牛服輈，露臺歌吹聲不休。
腰鼓百面紅臂褠，先打六幺後梁州。
棚簾夾道多夭柔，鮮衣壯僕獰髭虬。
寶撾呵叱倚王侯，夸妍鬭豔目已偷。
天寒酒醺誰爾侜，倚楹心往形獨留，有此光景無能遊。
粉署深沉空翠幬，青綾被冷風颼颼。
懷抱既如此，何須望樓頭。
莫飲酒
作者：梅堯臣
朝代：宋

莫飲酒，酒豈讎，顔回不飲不白頭。
千鍾稱帝堯，百觚號聖丘。
定國數石無滯留，康成三百盃未休。
阮籍作詩語更遒，聖賢在前誰與謀。
喉乾舌强須潤柔，照見文字勝膏油。
萊宣遺酒
作者：梅堯臣
朝代：宋

白日對芳樹，靜夜愛明月。
我飲雖不多，杯杓安可闕。
破屋有空缸，冷竈無黔突。
投餐聞韓辱，乞食使陶訥。
鑒此不求人，終身其鏤骨。
儻有佳客過，未免貰袍笏。
風從東南來，語向西北發。
西北多鳳雛，枝間報清越。
玉壺盛曉露，贈置醉莫歇。
却少可飲人，爲告月休沒。
萬表臣報山傍有重梅花葉又繁諸君往觀之
作者：梅堯臣
朝代：宋

前時見多葉，曾何數尋常。
今見葉又多，移賞南澗陽。
寄言莫苦恃，更多殊未央。
葉公廟
作者：梅堯臣
朝代：宋

{上/貝}物還見驚，從來人所悼。
今看古壁畫，應合當時好。
葉大卿挽詞·其一
作者：梅堯臣
朝代：宋

位列名卿重，年躋賜几尊。
臧孫宜有後，定國已高門。
舊族聲華遠，名藩治行存。
秋風簫吹咽，隴隧起雲根。
葉大卿挽詞·其三
作者：梅堯臣
朝代：宋

終始爲全德，生榮沒亦榮。
里人悲畫翣，郡吏拜銘旌。
石馬天麟肖，松枝國棟成。
更看追孝意，捧土作新塋。
葉大卿挽詞·其二
作者：梅堯臣
朝代：宋

自古賢才少，滔滔豈足云。
善人安得見，清譽久來聞。
器隕龍文鼎，魂歸馬鬣墳。
豐碑幾當立，籍甚著遺芬。
董安員外之信州鉛山簿
作者：梅堯臣
朝代：宋

古岸綠蒲老，春帆逆水輕。
烹鮮聊以芼，泝險復兼程。
可用茲時樂，無將遠道驚。
曾爲江上客，因贈北行人。
董著作嘗爲參謀歸話西事
作者：梅堯臣
朝代：宋

子說頗驍勇，築城收漢疆。
提兵無百騎，偷路執生羌。
大將罪專輒，舉軍皆感傷。
歸來出萬死，羸馬亦摧藏。
蓬生麻中
作者：梅堯臣
朝代：宋

麻畦無曲本，蓬質有樛莖。
所託脩仍直，安能縱復橫。
擇鄰聞舊母，益友記諸生。
蕭艾從茲遠，蒿萊不可并。
何嗟蔣詡徑，孰念衛人行。
儻匪緣其地，秋風廣漠驚。
蔡仲謀遺鯽魚十六尾余憶在襄城時獲此魚留以遺歐陽永叔
作者：梅堯臣
朝代：宋

昔嘗得圓鯽，留待故人食。
今君遠贈之，故人大河北。
欲膾無庖人，欲寄無鳥翼。
放之已不活，烹煮費薪棘。
蔡君謨示古大弩牙
作者：梅堯臣
朝代：宋

黄銅弩牙金錯花，銀闌線齒如排沙。
上立準度可省括，箭溝三道前直窊。
其度四寸寸五刻，鋈光歷歷無纖差。
蔡侯出此問誰得，往年客遺來瑯琊。
瑯琊築城穿厚壤，既獲磨洗爭傳誇。
莫知歲月孰製作，精妙近世應難加。
發機高下在分刻，今人妄射功仍賒。
願侯擬之起新法，勿使邊兵死似麻。
蔡河阻淺
作者：梅堯臣
朝代：宋

陸乏百鈞駞，水假孤艇進。
潁苦灣灘長，曲折劇篆印。
蔡方阻淺涸，寸步出慳吝。
膠舟看在前，暗磧疑難慎。
誰能使奡盪，空自思禹濬。
丈夫少壯時，必在馳駔駿。
蕪湖口留別弟信臣
作者：梅堯臣
朝代：宋

少也遠辭親，俱爲異鄉客。
昨日偶同歸，今朝復南適。
南遷畏簡書，叨茲六百石。
重念我當去，送我江之側。
溪山遠更清，溪水深轉碧。
因知惜別情，愈賒應愈劇。
蕪湖阻風
作者：梅堯臣
朝代：宋

春風任惡花自笑，白浪不愁頭已白。
戢戢大船江浦邊，崑崙五兩誰非客。
蕭著作宰豐城
作者：梅堯臣
朝代：宋

王都二月花正開，社雨作陰迎燕子。
人先春色向江南，江南春色歸春水。
拍岸綠波生荻芽，晨羞聊可助甘旨。
縣涂爲政子所諳，不敢贈言言日鄙。
薛中舍宰聞喜
作者：梅堯臣
朝代：宋

秦人宦於秦，百事順耳目。
山川我已疎，風物子所熟。
維美行邁時，親賓祖車轂。
空將離別心，欲出無僮僕。
薛九公期請賦山水字詩
作者：梅堯臣
朝代：宋

薛君堂懸山水字，請我試作山水詩。
呼童磨墨慰君意，强作安得有好辭。
昔年曾是杜陵客，東城水上橫此碑。
字方數尺形勢健，豈似取次筆畫爲。
東城父老語於我，推本剏自開元時。
不知當時何所用，費功鑱刻爲瓌奇。
我去長安十載後，此石誰輦來京師。
苑中構殿激流水，暮春修禊浮酒巵。
是時祠臣出不意，酒半使賦或氣萎。
日斜鳴蹕不可駐，未就引去如鞭笞。
脫我幸得預此列，玉階立寫從然萁。
今雖下筆不稱意，已書滿幅令君嗤。
薛九宅觀雕狐圖
作者：梅堯臣
朝代：宋

蜀中處士李懷衮，手畫皂雕擒赤狐。
猛爪入頰觜迸血，短尾㒔㑛窮蹄鋪。
雕爭怒力狐爭死，二物形意無纖殊。
一禽一獸固已別，硬羽軟毛非筆模。
入君此室見此圖，如在原野從馳驅。
薛八殿丞有遺
作者：梅堯臣
朝代：宋

未嘗營貨貝，貨貝寧爲來。
俸苦月不足，貧死口肯開。
好事忽我恤，十千助晨杯。
薪水已過豐，不得如顔回。
薛簡肅夫人挽詞四首·其一
作者：梅堯臣
朝代：宋

蕭公當貴日，小吏引輕軒。
四德有遺美，六親無異言。
立孤傳世嗣，垂範在閨門。
澮水終歸柎，秋雲逐去魂。
薛簡肅夫人挽詞四首·其三
作者：梅堯臣
朝代：宋

冠劍將朝去，常知好直言。
戒辭猶可託，先見久應存。
瑩白冰兼玉，清芬蕙與蓀。
堂塗從此閉，何日卜丘原。
薛簡肅夫人挽詞四首·其二
作者：梅堯臣
朝代：宋

嘗聞求子婿，不似怒甘公。
莫以昔人比，皆爲當世雄。
家聲新慶續，國禮舊恩隆。
必與齊姜墓，千秋壠樹同。
薛簡肅夫人挽詞四首·其四
作者：梅堯臣
朝代：宋

美合周詩播，魂先岱嶽歸。
空堂遷舊榻，素月照靈衣。
珠翠香沉匣，丹青影挂幃。
百年親戚淚，併作露霏霏。
蘄州廣濟劉主簿
作者：梅堯臣
朝代：宋

相識雖非久，相親似舊年。
論文君豈後，尚齒我慙先。
慣狎吳兒水，將浮楚客船。
安知不離恨，高柳正鳴蟬。
蘇子美竹軒和王勝之
作者：梅堯臣
朝代：宋

庭無十步廣，有竹纔百個。
子時哦其間，賓友或來和。
琴壺置於傍，圖籍亦在左。
誰憐脩脩影，只畏寒日過。
誰憐青青枝，下有暗葉墮。
我期霰雪時，來聽幽聲卧。
應當爲設榻，勿使賞心剉。
持以報主人，此興不可破。
蘇州曹琰虞部浩然堂
作者：梅堯臣
朝代：宋

姑蘇臺上麋鹿嚎，夫差城中樓觀高。
荒榛盡已付明月，萬古憤怒空秋濤。
吳亡越霸能幾日，後世擾擾猶鴻毛。
孟軻善養浩然氣，充塞天地無饑嗷。
慕而爲堂亦有意，不學屈子成離騷。
蘇明允木山
作者：梅堯臣
朝代：宋

空山枯楠大蔽牛，霹靂夜落魚鳬洲。
魚鳬水射千秋蠹，肌爛隨沙蕩漾流。
唯存堅骨蛟龍鎪，形如三山中雄酋。
左右兩峯相挾翊，尊奉君長無慢尤。
蘇夫子見之驚且異，買於溪叟憑貂裘。
因嗟大不爲梁棟，又歎殘不爲薪槱。
雨侵蘚澀得石瘦，宜與夫子歸隠丘。
蘇祠部通判洪州
作者：梅堯臣
朝代：宋

飛鷁去江西，秋飈滿桂旗。
蘆洲花白處，楓岸葉丹時。
沙鳥看來沒，雲山愛後移。
高才屬滕閣，家擅子卿詩。
蚊
作者：梅堯臣
朝代：宋

向晚化污積，羣飛來戶庭。
蟭螟許巢睫，琥珀爲留形。
夜色徧容蔽，雷音亦感聽。
猶矜負山力，血食也霑醒。
蚯蚓
作者：梅堯臣
朝代：宋

蚯蚓在泥穴，出縮常似盈。
龍蟠亦以蟠，龍鳴亦以鳴。
自謂與龍比，恨不頭角生。
螻蟈似相助，草根無停聲。
聒亂我不寐，每夕但欲明。
天地且容畜，憎惡唯人情。
蛙
作者：梅堯臣
朝代：宋

陂蛙怒目生，科斗亦縱橫。
自得君王揖，能爲鼓吹聲。
越人嘗入饌，秦客不須驚。
誰解緣明月，徒誇兩股輕。
蛟
作者：梅堯臣
朝代：宋

橋邊三尺劍，江上六鈞弧。
漢武帝何處，周將軍已無。
織綃深有室，泣淚自爲珠。
誰爲九淵害，人猶能爾圖。
蜂
作者：梅堯臣
朝代：宋

春風無主撩亂時，分羣養子各守脾。
爭掇花腴爲蠟蜜，年年共割不我稽。
俄逢主人若過慮，畏爾有蠆成噬臍。
密將惡物毒爾族，爾曾不得同醯雞。
王雖爾名爾何補，造甘爲利乃自取。
蜜
作者：梅堯臣
朝代：宋

燕銜芹根泥，蜂掇花上蕊。
带雨兩股飛，所取日能幾。
調和露與英，凝甘滑於髓。
天寒百蟲蟄，割房霜在匕。
燕已成雛歸，蜂憂凍餒死。
乃見萬物心，多爲造化使。
蝦
作者：梅堯臣
朝代：宋

自生江海涯，小大形拳曲。
宮簾織以鬚，水母憑爲目。
貴將蔽其私，賤用資不足。
於物豈無助，況能參鼎肉。
蟬
作者：梅堯臣
朝代：宋

柳上一聲蟬，沙頭千里船。
行經朝雨後，思亂暑風前。
物趣時時改，人情忽忽遷。
感新猶感舊，更復幾多年。
蠅
作者：梅堯臣
朝代：宋

乘炎出何許，人意以微看。
怒劍休追逐，疑屏漫指彈。
與蚊更晝夜，共蜜上杯盤。
自有堅冰在，能令畏不難。
行僧
作者：梅堯臣
朝代：宋

風衣何揭揭，有若瓠葉翻。
塵土不遠去，白雲藏石門。
行吟·其一
作者：梅堯臣
朝代：宋

持轡趨代北，妄意希名馬。
代北馬如雲，由來重取舍。
王官待才能，高下不苟且。
行都未脩飭，黄金誰變瓦。
吾當保吾真，甘歸事田野。
行吟·其二
作者：梅堯臣
朝代：宋

寘蟻橘林下，正在結實時。
附緣與出入，安可責於斯。
養大不問細，使遠不問遲。
遠遲必有報，細大必有期。
休哉豢龍氏，終自辨蛟螭。
行次潁州聞張甥宗亮不捷鄉薦以詩唁而迎之
作者：梅堯臣
朝代：宋

風前汝陰道，雨冷江南書。
始歎與意異，何慚定鑑疎。
但能存楚玉，切莫道黔馿。
不負當時約，馳迎一乘車。
行路難
作者：梅堯臣
朝代：宋

途路無不通，行貧足如縛。
輕裘誰家子，百金負六博。
蜀道不爲難，太行不爲惡。
平地乏一錢，寸步鄰溝壑。
衛尉邵少卿挽詞二首·其一
作者：梅堯臣
朝代：宋

位至九卿亞，年過七十春。
桐鄉歸葬日，棠樹去思人。
霧裏開蒿隧，原邊起石麟。
地遥徒有淚，灑向北風頻。
衛尉邵少卿挽詞二首·其二
作者：梅堯臣
朝代：宋

買得吳門宅，歸來自種花。
春風未歌徹，東岱已魂賒。
昔作千年調，今爲一日嗟。
人將鎸美德，磨石取江沙。
衛州通判趙中舍
作者：梅堯臣
朝代：宋

我久在河內，頗知衛風俗。
沙田多種稻，野飯殊脫粟。
況聞別乘至，佇望大河曲。
飲罷何以贈，柔條路傍綠。
表臣以阻水見勉次其韻
作者：梅堯臣
朝代：宋

野叟津難問，賢人酒不空。
行吟同去國，退翼欲乘風。
憂已先天下，窮方坐井中。
予生一如此，安得免衰翁。
表臣惠蜀箋偕玉硯池
作者：梅堯臣
朝代：宋

蜀箋珉硯池，爲贈知雅故。
慙無左軍書，亦乏左思賦。
環水象辟雍，紋花如織素。
願傳君德政，況已聞行路。
表臣都官至十三里店
作者：梅堯臣
朝代：宋

風雨催車騎，駸駸來自南。
道旁有茅屋，寧容使君驂。
不謂忽下馬，濕衣逢我談。
田家已刈楚，田婦正好蠶。
既將國漕急，復與民事諳。
他年此茅屋，便比棠樹甘。
表臣齋中閱畫而飲
作者：梅堯臣
朝代：宋

嘗觀韓幹馬，人物亦如生。
君收四病骨，無肉只崢嶸。
二匹癢磨樹，二匹縱其情。
意思若不任，千里未可行。
古絹蠹已盡，彩色無精明。
歎惜傳至此，幾人金帛輕。
隋時有名筆，獨寫嚴君平。
猶持杖頭錢，罷肆心莫營。
魁然中貴人，坐榻不知名。
畫中有畫屏，山石侔天成。
今時長沙叟，獼猴檞林橫。
疏毛與設色，前代何角爭。
餘存品雖高，我未易敢評。
主人愈好事，緘笥酒壺傾。
袁大監挽詞三首·其一
作者：梅堯臣
朝代：宋

昔罷宣城守，將歸尚撫予。
殷勤爲開徑，慘愴遂登車。
告老聞還楚，遺榮喜效疏。
西山忽埋玉，松露助漣如。
袁大監挽詞三首·其三
作者：梅堯臣
朝代：宋

不向斗牛望，已聞風雨哀。
沉埋太阿劍，毀折豫章材。
百鍊飽於鍛，九層誰起臺。
平生嗟泯泯，逝水詎重來。
袁大監挽詞三首·其二
作者：梅堯臣
朝代：宋

西蜀何夫子，濡毫作冢銘。
遼遼傳耳目，炳炳若丹青。
罷市知遺愛，存祠識舊形。
生芻莫能置，江闊底滄溟。
補題東都善惠師禪齋
作者：梅堯臣
朝代：宋

香象紅蕖坐，花盆白石臺。
上公金印去，王子玉駒來。
心是寒缾水，明無寶鏡埃。
世人何擾擾，時爲一言開。
裴如晦自河陽至同韓玉汝謁之
作者：梅堯臣
朝代：宋

朝聞單騎歸，徑走至其第。
扣門童僕頑，拒我色甚戾。
不顧遂登堂，有馬堂下繫。
辨詐大呼卿，稍應西屋際。
逡巡冠带出，青綬何曳曳。
有似縮殻龜，藏頭非得計。
況與二三子，交分久已締。
恕爾避客尤，新婚復新婿。
裴如晦赴河陽幕
作者：梅堯臣
朝代：宋

嚎風一夜動，作雪欲愁客。
客莫苦嗟行，農望明年麥。
方來笑語同，又是關河隔。
主人賢且智，不待子所畫。
裴直講得潤州通判周仲章鹹豉遺一小缾
作者：梅堯臣
朝代：宋

金山寺僧作鹹豉，南徐別乘馬不肥。
大梁貴人與年少，紅泥罌盎鳥歸飛。
我今老病寡肉食，廣文先生分遺微。
褐山磯上港中泊
作者：梅堯臣
朝代：宋

風惡舟難進，聊依浦裏村。
岸潮生蓼節，灘浪聚蘆根。
日脚看看雨，江心漸漸昏。
篙師知蟹窟，取以助清樽。
襄城對雪·其一
作者：梅堯臣
朝代：宋

風急夜窗鳴，暗知庭下積。
曉幔忻以捲，虛堂睡成癖。
飄颻初縈林，凌亂欲侵席。
擁扉人莫掃，何似袁家宅。
襄城對雪·其二
作者：梅堯臣
朝代：宋

登城望密雪，浩浩川野昏。
誰思五原下，甲色千里屯。
凍禽立枯枝，饑獸齧陳根。
念彼無衣褐，愧此貂裘溫。
西宮怨
作者：梅堯臣
朝代：宋

漢宮中選時，天下誰爲校。
寵至莫言非，恩移難恃貌。
一朝居別館，悔妬何由效。
買賦豈無金，其如君不樂。
西施
作者：梅堯臣
朝代：宋

濺濺溪流散，苒苒石髮開。
一朝辭浣沙，去上姑蘇臺。
歌舞學未穩，越兵俄已來。
門上子胥目，吳人豈不哀。
層宮有麋鹿，朱顔爲土灰。
水邊同時伴，貧賤猶摘梅。
食梅莫厭酸，禍福不我猜。
西水門晚遇雨
作者：梅堯臣
朝代：宋

急雨射瓦瓦欲裂，猛吹驅熱熱斗歇。
西北日脚雲猶遮，東南樹頭虹未滅。
燕子健翅翩翩時，蜻蜓困立塘蒲折。
西湖對雪
作者：梅堯臣
朝代：宋

獨玩湖中雪，移舟水凍灣。
寒塘起孤鴈，危樹失前山。
著物偏能積，衝風不礙還。
無慙子猷興，都盡剡溪間。
西湖觀新出鵝兒道損持國曼叔請予賦之
作者：梅堯臣
朝代：宋

春菢畏雷後，鷇開形已完。
嫩毛輕染蘗，小掌未全丹。
見物初能啑，浮波尚怕寒。
山陰無道士，更長換應難。
西湖閑望
作者：梅堯臣
朝代：宋

夏景已多趣，湖邊日更佳。
園葵雜紅紫，岸柳自欹斜。
雨氣收林表，城陰接水涯。
愛閑輸白鳥，盡日立汀沙。
西禪院竹
作者：梅堯臣
朝代：宋

古寺带脩岡，青葱萬竿玉。
春梢長舊林，夏雨濕新綠。
幽禽嘯呼雜，晚照陰晴續。
解带欲忘歸，壺觴歡自足。
西華逢李令子翼
作者：梅堯臣
朝代：宋

適從潁水歸，道逢西華長。
不見二十年，顔鬚我非曩。
君問洛陽日，舊友多泉壤。
更別如前時，應復少吾黨。
見牧牛人隔江吹笛
作者：梅堯臣
朝代：宋

朝與牛出牧，晝與牛在野。
日暮穿林歸，長笛初在骻。
面尾騎且吹，音響未成雅。
隨風散遠近，舉調任高下。
我方江上來，平溜若鏡瀉。
悠悠經醉耳，亦足發瀟灑。
苟能和人心，豈必奏韶夏。
鄭聲實美好，蠹情如剔剮。
况其荒敗跡，又亦甚裂瓦。
南箕成簸揚，寺孟詠侈哆。
我今留此詩，誰謂馬喻馬。
見胥平叔
作者：梅堯臣
朝代：宋

歷君門兮九重，雲黕黕兮欲雨。
隠翠幕兮觀予，心眷眷兮不語。
親郊前三日大慶殿雪中皇帝率羣臣發章聖五后冊
作者：梅堯臣
朝代：宋

將郊先奉冊，拜立未央庭。
天表君心孝，人驚曉雪零。
冕旒紛點綴，劍佩濕晶熒。
曲蓋曾無用，羣臣敢自寧。
鑪煙靜齋幄，井氣凍宮缾。
明日來壇下，中宵已見星。
覽顯忠上人詩
作者：梅堯臣
朝代：宋

昔讀遠公傳，頗聞高行僧。
廬山將欲雪，瀑布結成冰。
尋跡數百載，歷危千萬層。
師來笑賈島，只解詠嘉陵。
觀何君寶畫
作者：梅堯臣
朝代：宋

燕馬易畫，吳牛難圖。
馬骨隠細牛骨麤，馬毛厚密牛毛疎。
麤疎必辨別，細密多模胡。
乃知戴嵩筆，能出韓幹徒。
幹馬精神在韁勒，嵩牛怒鬭無牽拘。
昨日何家觀小軸，絹雖破爛色不渝。
二頭相觴角競掎，前脚如跪後脚舒。
尾株榻直脊膂蹙，筋力寫盡蹄腕殊。
一勝一敗又苦似，勝者很逐敗者趨。
卷窮赤印置小字，置字乃是陶尚書。
尚書國初人，愛畫收幾厨。
買時不惜金與帛，帛載牛車錢載馿。
後世兒孫不能保，賣人窮市無須臾。
凡目矜新不重故，千錢酬直皆笑愚。
四牛遂爲何氏有，裝背入眼天下無。
坐中吾儕趣已異，又喜玄女傳兵符。
此本實稱閻令畫，下筆簡細容顔姝。
三人鬼狀一牛首，八女二十美丈夫。
黄帝中間蔭葩蓋，霞扇錯玳旌擁朱。
冠服難知歲月遠，但見儀衛森清都。
復觀鹿臺獨夫受，妲己不笑何由娛。
酒池肉林騎行炙，剖心斮脛堪悲吁。
數幅吳王宴西子，綵舟張樂當姑蘇。
宮娥數百簇高下，鬒髻一一紅芙蕖。
黛峯細浪得平遠，前對洞庭傍太湖。
商紂夫差可垂誡，歷世傳翫參盤盂。
雕鷹草木不足記，特詠此事心何如。
觀劉元忠小鬟舞
作者：梅堯臣
朝代：宋

桃小未開春意濃，梢頭綠葉映微紅。
君家歌管相催急，枝弱不勝花信風。
觀博陽山火
作者：梅堯臣
朝代：宋

十月原野枯，連山起狂燒。
高焰過危峯，飛火入遐嶠。
玉石被焚灼，誰能見輝耀。
猿猱失輕捷，亦不暇相弔。
長風又助惡，怒號生萬竅。
炎炎赤龍奔，劃劃陰電笑。
願傾寒江潮，勢逆難沃澆。
願傾天河水，雖順雲衢遥。
青松心已爛，蔓草根未焦。
小農候春鋤，寒客失冬樵。
誰知兼并子，平陸閑肥饒。
不易天地意，長養非一朝。
觀史氏畫馬圖
作者：梅堯臣
朝代：宋

誰縫冰紈十二幅，畫出胡馬一百蹄。
胡人縱獵走且射，野牛駭怒頭角低。
黄驄鐵騮白的顙，散作五花毛不齊。
彎弓未發箭在手，二十五匹俱爭西。
往聞胡瓌能畫馬，陰山七騎皆戎奚。
或牽或立或仰視，閑暇意思如鳴嘶。
風吹裘带旗脚展，沙草一向寒凄迷。
鳳缾挈酒鞍挂獲，氊廬毳帳半隠堤。
君之二圖誠亦好，若比瓌筆猶雲泥。
觀居寧畫草蟲
作者：梅堯臣
朝代：宋

古人畫虎鵠，尚類狗與鶩。
今看畫羽蟲，形意兩俱足。
行者勢若去，飛者翻若逐。
拒者如舉臂，鳴者如動腹。
躍者趯其股，顧者注其目。
乃知造物靈，未抵毫端速。
毗陵多畫工，圖寫空盈輻。
寧公實神授，坐使羣輩伏。
草根有纖意，醉墨得已熟。
權豪不可致，節行今仍獨。
觀張中樂書大字
作者：梅堯臣
朝代：宋

芝旭馳名世有孫，大書如曉過秋原。
長松怪柏皆成炭，豫氏觀傍不解吞。
觀扱兔
作者：梅堯臣
朝代：宋

莽莽蒿萊下，紛紛狡兔迷。
枯枝坐守者，若箇是忘歸。
觀放鷂子
作者：梅堯臣
朝代：宋

白皙少年子，秋郊臂蒼隼。
日暖饑目開，風微雙翅緊。
草際鳴鶉驚，蒿間黄雀窘。
下鞲誠必獲，得俊還復哂。
碎腦此非辜，食肉爾何忍。
取樂在須臾，我心良惻憫。
觀文丁右丞挽辭二首·其一
作者：梅堯臣
朝代：宋

預政公槐亞，談經帝席陳。
儉恭齊國相，清浄漢廷人。
去夢嘗爲蝶，遺文不解麟。
一聞車馬幸，豐賜及孤臣。
觀文丁右丞挽辭二首·其二
作者：梅堯臣
朝代：宋

春風百花發，露挽九原歸。
白馬悲鳴駐，黄鸝下上飛。
壠邊新柏盛，門外弔人稀。
獨見東牀客，攀車淚濕衣。
觀書
作者：梅堯臣
朝代：宋

山陽女子大字書，不比常流事梳洗。
親傳筆法中郎孫，妙作蠶頭魯公體。
試寫麻牋滑似苔，墨蛟矯矯秋潭底。
觀楊之美畫
作者：梅堯臣
朝代：宋

天官乘車建朱旗，赤旛前亞風卷披。
二龍緩駕蒼髯垂，印箱傍挈文籍隨。
雙驂推軛如畏遲，行從冠服多威儀。
水官自有真龍騎，兩佐並跨鯨尾螭。
步趨羣吏怪眼眉，雲生海面無端涯。
雷部處上相與期，人身獸爪負鼓馳。
後有同類挾且搥，次執電鏡風囊吹。
青蛇有角魚足鬐，上下引導神所施。
地官既失不可知，此畫傳是閻令爲。
設色鮮潤筆法奇，絹理膩滑雞子皮。
吳生龍王多裂隳，八軸展玩忘晨炊。
李成山水曉景移，黄荃花竹雀擁枝。
韓幹馬本模搭時，神駿都失存毫氂。
日高腹枵眼眥眵，邂逅獲見何言疲。
厚謝主翁意不衰，他日飽目看無遺。
觀楊之美盤車圖
作者：梅堯臣
朝代：宋

谷口長松葉老瘦，澗畔古樹身枯高。
土山慘憺遠復遠，坡路曲折盤車勞。
二車迴正轅接軫，繼下三車來嶾嶙。
過橋已有一乘歇，解牛離軛童可哂。
黄衫烏巾驅舉鞭，經險就易將及前。
轂輪傍側輻可數，蹄角攙錯捲箱聯。
古絲昏晦三尺絹，畫此當是展子虔。
坐中識別有公子，意思往往疑魏賢。
子虔與賢皆妙筆，觀玩磨滅窮歲年。
塗丹抹青尚欺俗，旱龍雨日猶賣錢。
是亦可以秘，疑亦不可捐。
爲君題卷尾，願君世世傳。
觀水
作者：梅堯臣
朝代：宋

秋水漫長堤，郊原上下迷。
孤城閉板築，高樹見巢棲。
耳厭蛙聲極，漚生雨點齊。
渚間牛不辨，誰爲掃陰霓。
觀永叔畫真
作者：梅堯臣
朝代：宋

良金美玉不可畫，可畫惟應色與形。
除却堅明盡非寶，世人何得重丹青。
觀永叔集古錄
作者：梅堯臣
朝代：宋

古碑手集一千卷，河北關西得最多。
莫怕他時費人力，他時自有錦蒙駞。
觀王介夫蒙亭記因記題蒙亭
作者：梅堯臣
朝代：宋

吾年將五十，尚未暇讀易。
一聞蒙亭說，乃見適所適。
維時明進退，豈不在泉石。
野服製升越，山庖盛雞蹠。
床頭龍唇琴，案上科斗籍。
風物稍佳時，把酒會三益。
況以兄爲郎，仕也人豈迫。
垂之愛之深，自匪逢時客。
觀王氏書
作者：梅堯臣
朝代：宋

先觀雍姬舞六幺，妍葩發豔春風摇。
舞罷英英書大字，玉指握管濃雲飄。
風馳雨驟起變怪，文鰩晝飛明珠跳。
席客聚立驚且歎，筆何勁健人柔夭。
昔時裴旻能劍舞，丹青助氣精神超。
藝雖不同意有會，世事相假非一朝。
觀理稼
作者：梅堯臣
朝代：宋

稂莠日已長，怱怱芟薙初。
來時露霑屩，歸去月侵鋤。
一腹餒猶甚，百骸勤有餘。
吾無力耕苦，謬讀古人書。
觀理蔬
作者：梅堯臣
朝代：宋

野薺不堪食，蕪菁今正肥。
夏畦人所病，老圃方可窺。
乳雀爭銜蝶，鳴鴉各護兒。
於陵豈復有，空學桔槔爲。
觀舞
作者：梅堯臣
朝代：宋

誰憐嬌小好腰支，老大而今莫那伊。
太守風流未應淺，更教多唱楚人辭。
觀邵不疑學士所藏名書古畫
作者：梅堯臣
朝代：宋

野性好書畫，無力能自致。
每遇高趣人，常許出以視。
邵侯多奇玩，留我特開笥。
首觀阮與杜，馿上瞑目醉。
韓幹貌四馬，臨流解鞍轡。
花驄照夜白，正側各畜意。
繫衣穿褲靴，坐立皆廐吏。
精神宛如生，于腮復穿鼻。
梅雞徐熙畫，竹間寒雀睡。
逸少自寫真，對鏡絕相類。
數本失姓名，古胡并老驥。
山水樹石硬，荆關藝能至。
巨然李成者，落筆愈奇異。
人物張僧繇，雖傳恐非是。
其餘又莫究，模搭似未備。
周秦已來書，行草楷篆隸。
聲名舊烜赫，一一果可喜。
邵侯愛我曹，咸使紙尾記。
況侯有古學，小字刻珉翠。
各贈墨本歸，懷寶誰肯忌。
觀韓玉汝胡人貢奉圖
作者：梅堯臣
朝代：宋

時世重古不重新，破圖誰畫四胡人。
臂鷹捧盤犀利水，鐵鎖師子同麒麟。
翹翹雉尾插頭上，深目鉅鼻青搭巾。
塗朱點綠筆畫大，筋骨怒露蠻祠神。
茜袍白馬韓公子，從何得此來秘珍。
定應海客遠爲贈，中國未睹難擬倫。
公子自言吳生筆，吳筆精勁瘦且勻。
我恐非是不敢贊，退歸書此任從嗔。
觀黄介夫寺丞所收丘潛畫牛
作者：梅堯臣
朝代：宋

丘畫吳牛希戴嵩，吳牛角偃彎如弓。
老牯望㹀犢望母，母下平坡離牧童。
牧童吹笛坡頭坐，古樹蕭騷葉戰風。
黄君買畫都城中，不惜滿貫穿青銅。
賣從誰家不肖子，傳自幾世賢卿翁。
今時貴人所尚同，競借觀玩題紙窮。
紙窮磊落見墨妙，東府西樞三四公。
應識古人丹青蹟，又辨古人於物通。
一毛一尾不取次，豈以後代爲盲聾。
願推此意佐國論，況乃聖德同堯聰。
記春水多紅雀傳云自新羅而至道損得之請余賦
作者：梅堯臣
朝代：宋

赤羽異蒿鷃，來自東夷國。
羣集成皋間，翩翩皆一色。
舉臆發朱砂，爲瑞應火德。
穿屋彼非類，啄粟慙與食。
清聲殊啁啾，所蓄每陋逼。
應當放之去，重展萬里翼。
記歲
作者：梅堯臣
朝代：宋

買臣四十八，猶苦行負薪。
我免以樵給，貧居年與均。
道上不謳歌，妻亦無恚嗔。
三者固異彼，異同雙朱輪。
訪報本簡長老
作者：梅堯臣
朝代：宋

比泛苕溪來，初逢卞山雨。
雨收精舍出，喜與高僧語。
門臨水若鑑，萬象皆可覩。
清浄欲誰鄰，野蓮無處所。
訪施八評事
作者：梅堯臣
朝代：宋

施兄今七十，近郭隠茅廬。
懶問齊民術，喜看莊叟書。
竹間鳴澗水，原際見村墟。
識盡窮通理，超然樂有餘。
訪石子澗外兄林亭
作者：梅堯臣
朝代：宋

前日秋水漲，昨日秋水落。
偶來尋隠居，曾未乖宿諾。
竹底除舊徑，藤蔓繫新彴。
馬留岸傍樹，風掃林下籜。
既能置魯酒，又復餉楚飵。
誰知北南澗，照影似清洛。
平生愛幽曠，斂迹誠非錯。
訪礦坑老僧
作者：梅堯臣
朝代：宋

山深無外事，日夕愛潺湲。
趺坐樹間石，力耕溪上田。
解言南國事，能詠碧雲篇。
莫貰遠公酒，余非陶令賢。
設膾示坐客
作者：梅堯臣
朝代：宋

汴河西引黄河枝，黄流未凍鯉魚肥。
隨鈎出水賣都市，不惜百金持與歸。
我家少婦磨寶刀，破鱗奮鬐如欲飛。
蕭蕭雲葉落盤面，粟粟霜蔔爲縷衣。
楚橙作虀香出屋，賓朋競至排入扉。
呼兒便索沃腥酒，倒腸飫腹無相譏。
逡巡缾竭上馬去，意氣不說西山薇。
許仲塗屯田以新詩見訪
作者：梅堯臣
朝代：宋

許氏世工詩，渾棠格力微。
獨能兼古律，無不是珠璣。
捧卷光蓬室，停車照竹扉。
陽春復高調，自昔和人稀。
許待制遺雙鱖魚因懷頃在西京於午橋石瀨中得此魚二尾是時以分餉留臺謝秘監遂作詩與留守推歐陽永叔酬和今感而成篇輒以錄上
作者：梅堯臣
朝代：宋

昔時三月在西洛，始得午橋雙鱖魚。
墨蘚點衣鱗細細，紅盤鋪藻尾舒舒。
麟臺老監分烹去，蓮幙佳賓唱和初。
今日楊州使君贈，重思二十九年餘。
許昌晚晴陪從過西湖因詠謝希深蘋風詩愴然有懷
作者：梅堯臣
朝代：宋

疎雲漏斜照，殘雨葉間明。
飛蓋城頭去，澄湖水正平。
荷盛鮫客淚，蔓濯野人纓。
公獨思康樂，臨流誦句清。
許生南歸
作者：梅堯臣
朝代：宋

大盤小盤堆明珠，海估眩目迷精麤。
斗量入貢由掇拾，未必一一疵纇無。
不貢亦自有光價，此等固知魚目殊。
許生懷文頗所似，暫抑安用頻增吁。
倚門老母應日望，霜前稻熟舂紅稃。
歸來爛炊多釀酒，洗蕩幽憤傾盆盂。
九卿有命不愁晚，朱邑當年是嗇夫。
許發運待制見過夜話
作者：梅堯臣
朝代：宋

許公運國儲，歲入六百萬。
上莫究所來，下莫有剝怨。
十年無纖乏，功利潛亦建。
昨除侍從官，聊爲磨世鈍。
比於以舌得，此豈愧物論。
較量多少間，未足數劉晏。
大計苟窘費，曷不使預筭。
欲倍即能倍，但勿惑謗訕。
擾民可以奪，食官可以竄。
要付與權衡，一切出果斷。
嗚呼任智力，長短固有限。
制財猶制兵，太甚則生亂。
公譬淮陰侯，多多有益辦。
我今聽其談，夜去爲扼腕。
書之俟采詩，咨訪不可緩。
詠劉仲更澤州園中醜石
作者：梅堯臣
朝代：宋

君家太湖石，何從太湖得。
太湖天東南，太行天西北。
相去三千里，雖有何致力。
古人煩舟車，頑質無羽翼。
竅引木蓮根，木蓮依以植。
秋蛇出其中，舌吐虹霓色。
君嘗夸於我，怪怪亦特特。
以醜世爲惡，茲以醜爲德。
事固無醜好，醜好貴不惑。
詠嚴子陵
作者：梅堯臣
朝代：宋

不顧萬乘主，不屈千戶侯。
手澄百金魚，身被一羊裘。
借問此何耳，心遠忘九州。
青山束寒灘，濺浪驚素鷗。
以之爲朋親，安慕乘華輈。
老氏輕璧馬，莊生惡犧牛。
終爲藴石玉，夐古輝巖陬。
詠宋中道宅椶櫚
作者：梅堯臣
朝代：宋

青青椶櫚樹，散葉如車輪。
擁蘀交紫髯，歲剝豈非仁。
用以覆雕輿，何憚尅厥身。
今植公侯第，愛惜知幾春。
完之固不長，只與薺本均。
幸當敕園吏，披割見日新。
是能去窘束，始得物理親。
詠官妓從人
作者：梅堯臣
朝代：宋

少爲輕薄悞，失行落優倡。
去作小家婦，願同貧里裝。
無心歌子夜，有意學流黄。
他日東郊上，誰人見採桑。
詠懷
作者：梅堯臣
朝代：宋

西方有鳥鼠，生死同穴居。
物理固不測，孰言飛走殊。
雄雌豈相匹，飲啄豈相須。
一爲枝上鳴，一爲莽下趨。
苟合而異嚮，世道當何如。
詠懷·其一
作者：梅堯臣
朝代：宋

一身頭面間，所用蓋有長。
兩耳主於聰，兩目主於光。
維鼻主於嗅，維舌主於嘗。
以耳辨黑白，以目分宮商。
以鼻識酸鹹，以舌聞嗅香。
各各反爾用，安得無悲傷。
此能而兼彼，自勞由不量。
寄言世上人，欣欣蹈其常。
詠懷·其三
作者：梅堯臣
朝代：宋

自余居田里，未免病與貧。
常把神農書，每以藥物親。
處方猶持法，義比君使臣。
但恨無餘資，豈及療我鄰。
筆頭不中書，聊可備急人。
昨日除吏來，吾邦爲長民。
欲溺復燃灰，敗筆前已陳。
詠懷·其二
作者：梅堯臣
朝代：宋

東方有野父，禳田一豚蹄。
復操一盂酒，祝穀滿吾棲。
百金請救兵，所欲奢所齎。
彼何滑稽生，仰天獨笑齊。
詠懷·其四
作者：梅堯臣
朝代：宋

風驅暴雨來，雷聲出雲背。
若决千仞溪，追奔下天鎧。
堂堂亞夫軍，吳楚不足碎。
旱氣沃原田，煩蒸洗闤闠。
深料生注射，聚沫猶壅礙。
青葱草樹鮮，斷歿虹霓在。
向晚留霽暉，天容染新黛。
詠扇
作者：梅堯臣
朝代：宋

翦紈成薄質，誰將擬月輪。
閔竭夏后德，同我天王仁。
及至爲時用，豈必畫美人。
何憂秋風來，退保藏其真。
詠歐陽永叔文石硯屏二首·其一
作者：梅堯臣
朝代：宋

虢州紫石如紫泥，中有瑩白象明月。
黑文天畫不可窮，桂樹婆娑生意發。
其形方廣盈尺間，造化施工常不沒。
虢州得之自山窟，持作名卿硯傍物。
詠歐陽永叔文石硯屏二首·其二
作者：梅堯臣
朝代：宋

鑿山侵古雲，破石見寒樹。
分明秋月影，向此石上布。
中又隠孤壁，紫錦藉圓素。
山祇與地靈，暗巧不欲露。
乃值人所獲，裁爲文室具。
獨立筆硯間，莫使浮埃度。
詠王右丞所畫阮步兵醉圖
作者：梅堯臣
朝代：宋

右丞筆通妙，阮籍思玄虛。
獨畫來東平，倒冠醉乘馿。
力頑不肯進，俛首耳前驅。
一人牽且顧，一士旁挾扶。
捉鞍舉雙足，閉目忘窮途。
想像得風度，纖悉古衣裾。
玉骨化爲土，丹青終不渝。
而今幾百歲，乃有胡公疎。
買石遂留刻，漬墨許傳模。
白黑就髣髴，毫芒辨精麤。
千古畜深意，終朝懸座隅。
誰謂盈尺紙，不慙雲霧圖。
詠王宗說園黄木芙蓉
作者：梅堯臣
朝代：宋

水中兼木末，相擬有嘉花。
玉蘂圻蒸粟，金房落晚霞。
涉江從楚女，采菊聽陶家。
事與離騷異，吾將搴以誇。
詠秤
作者：梅堯臣
朝代：宋

聖人防爭心，權衡爲之設。
後世失其平，有星徒爾列。
物物尚可欺，銖銖不須別。
將淳天下民，安得必毀折。
詠苜蓿
作者：梅堯臣
朝代：宋

苜蓿來西域，蒲萄亦既隨。
胡人初未惜，漢使始能持。
宛馬當求日，離宮舊種時。
黄花今自發，撩亂牧牛陂。
詠蘇子美庭中千葉菊樹子
作者：梅堯臣
朝代：宋

生與衆草生，不與衆草榮。
彼皆春爭葩，茲獨秋吐英。
千葉共一萼，百蔕共一莖。
幽亭聳扶疎，獨本非搘撐。
吾友蘇子美，有酒對自傾。
香隨青陵蝶，色映黄金鶑。
昨日偶來過，頗興陶令情。
豈敢復言詩，君家有子卿。
詠蜘蛛
作者：梅堯臣
朝代：宋

日結一尺網，知吐幾尺絲。
百蟲爲爾食，九腹常苦饑。
詠象韓子華邀賦
作者：梅堯臣
朝代：宋

軀大力無用，遠物賞馴柔。
食芻與飲水，百倍於馬牛。
猶能絡金羈，不可伏車輈。
蒼舒曾智秤，千鈞空壓舟。
詠雙杏子其核亦然
作者：梅堯臣
朝代：宋

子核成雙杏，將寄同心人。
定棲鴛鴦魄，爲物豈無因。
語鴆
作者：梅堯臣
朝代：宋

客語南方鴆，啄蛇掀巨石。
遂令山中人，多竊禹步跡。
誰云不可轉，鳥啄猶能擲。
說上人遊廬山
作者：梅堯臣
朝代：宋

夙懷高世趣，固足林壑情。
欲遊名山徧，遂爲廬岳行。
又訪遠公蹟，東林氣象清。
瀑布秋影落，香爐曉煙生。
洗蕩萬古慮，薰蒸千載名。
我今滯孤宦，空羨瓶錫輕。
諭烏
作者：梅堯臣
朝代：宋

百鳥共戴鳳，惟欲鳳德昌。
願鳳得其輔，咨爾孰可當。
百鳥告爾間，惟烏最靈長。
乃呼鳥與鵲，將政庶鳥康。
烏時來佐鳳，署置且非良。
咸用所附己，欲同助翱翔。
以燕代鴻鴈，傳書識暄凉。
鸜鴿代鸚鵡，剝舌說語詳。
禿鶬代老鶴，乘軒事昂藏。
野鶉代雄雞，爪觜稱擅場。
雀豹代雕鶚，搏擊肅秋霜。
蝙蝠嘗入幙，捕蚊夜何忙。
老鴟啄臭腐，盤飛使游揚。
鵂鶹與梟鵩，待以爲非常。
一朝百鳥厭，讒烏出遠方。
烏伎亦止此，不敢戀鳳傍。
養子頗似父，又貪噪豺狼。
爲鳥鳥不伏，獸肯爲爾戕。
莫如且斂翮，休用苦不量。
吉凶豈自了，人事亦交相。
諭鷗
作者：梅堯臣
朝代：宋

翩翩沙上鷗，安用避漁舟。
漁人在魚利，何異爾所求。
諸韓來會別
作者：梅堯臣
朝代：宋

諸韓行有日，別思更依依。
獨歎從予少，還看似子稀。
呼童聊奏酒，灑水爲開扉。
蘇合染裘美，雪中閶闔歸。
謁昭亭廟
作者：梅堯臣
朝代：宋

連峯到溪止，澄溜向潭瀉。
廟道走山腰，雀雛鳴屋瓦。
古壁畫雲雷，空庭儼輿馬。
眷予來故鄉，絜齋陳奠斝。
尚想昔丱童，維愚託民社。
每從諸父賽，朅至此祠下。
今齒踰不惑，雙親世似寡。
過此無所禱，曷慕逢時者。
謁雙廟
作者：梅堯臣
朝代：宋

八月過宋都，泊舟雙廟側。
永懷此忠良，遺烈傳碑刻。
五位儼朝裾，千年同血食。
當時多苟生，貴爵曾誰識。
縱今有丘墳，都已荒荆棘。
古人非輕死，於義實罕得。
英骨化埃塵，令名同鳥翼。
飛翔出後世，景慕無終極。
豈若目前榮，未歿聲已息。
西登孝王城，王氣由邦國。
謝人惠茶
作者：梅堯臣
朝代：宋

山色已驚溪上雷，火前那及兩旗開。
采芽幾日始能就，碾月一罌初寄來。
以酪爲奴名價重，將雲比脚味甘迴。
更勞誰致中𤃩水，况復顔生不解杯。
謝尉西歸
作者：梅堯臣
朝代：宋

曾爲洛陽客，喜見洛陽人。
每憶舊遊處，相逢借問頻。
當時伊水上，醉弄巖花春。
而今絕茲樂，欲語已酸辛。
明朝君當去，又復與誰親。
唯應有素月，相照寒溪濱。
謝師厚歸南陽效阮步兵
作者：梅堯臣
朝代：宋

一日復一朝，一暮復一旦。
與子相經過，少會不言散。
我心終未極，歲月忽云晏。
嘶馬思長道，孤鳥逐前伴。
駕言慕儔侶，懷抱若冰炭。
南臨白水湄，風雪振高岸。
意恐慈母念，疾馳節已換。
解劍登北堂，幼婦笑粲粲。
弊裘一以縫，征塵一以澣。
而我客大梁，衣垢自悲歎。
謝晏相公
作者：梅堯臣
朝代：宋

刻意向詩筆，行將三十年。
嘗經長者目，未及古人肩。
昔慕荀文若，多稱王仲宣。
今慙此微賤，重辱相君憐。
謝永叔答述舊之作和禹玉
作者：梅堯臣
朝代：宋

天下才名罕有雙，今逢陸海與潘江。
筆生造化多多辦，聲滿華夷一一降。
金带繫袍迴禁署，翠娥持燭侍吟窗。
人間榮貴無如此，誰愛區區擁節幢。
謝紫微以畫鷺二軸爲寄
作者：梅堯臣
朝代：宋

白鷺畫雙素，粉毫幽趣多。
翹沙依折葦，刷羽對衰荷。
浦思懸秋壁，江情憶釣蓑。
因君遠相寄，詩詠對滄波。
謝賓客挽歌三首·其一
作者：梅堯臣
朝代：宋

位不登三事，才宜列四科。
清名時自得，華冕世空多。
望氣悲埋劍，臨風歎逝波。
吳阡蒿作里，楚挽薤成歌。
會葬千人至，來觀數郡過。
無由親執紼，東首淚滂沱。
謝賓客挽歌三首·其三
作者：梅堯臣
朝代：宋

當年罷會稽，還郡錦爲衣。
老作龍樓貴，終將鳳沼違。
英魂遊岱去，石槨渡江歸。
揚子春風惡，南徐過客稀。
衆帆看屢溺，素舸獨如飛。
始見中郎孝，松門自有輝。
謝賓客挽歌三首·其二
作者：梅堯臣
朝代：宋

自昔居門下，游觀必許偕。
豈將千里別，遂作九泉乖。
已恨霜松折，行嗟玉樹埋。
蒼生空有望，丹旐不勝懷。
曩日言歸里，飛章願乞骸。
今朝赤松畔，煙壠對蒼崖。
謝鷴和公儀
作者：梅堯臣
朝代：宋

聞有白鷴夢，遂作白鷴詩。
詩記白鷴語，意公於鶴私。
公意無薄厚，爾將聽我辭。
朝給一瓢水，晝給一盎糜。
曾不令爾渴，曾不令爾饑。
事事不異鶴，安得於鶴疑。
鶴鳴爾不和，鶴舞爾不隨。
無以一供悅，飽食番頑癡。
公所念爾久，李白當畜之。
白固有篇詠，公偶未暇爲。
遣爾心不平，謂此鈍見遺。
我持爾此意，請公吟莫遲。
公便納我言，濡筆灑淋漓。
書爾在南言，野羽霜雪披。
弄啄紅豆實，飛上桄榔枝。
翡翠不敢顧，孔雀不敢窺。
將擬是白鳳，脩尾晝漣漪。
虺頸而雞首，峨峨如有儀。
而今與鶴爭，此識固已卑。
公初待爾厚，鷴兮知不知。
謹和相國屋上菊叢
作者：梅堯臣
朝代：宋

屋上有叢菊，結根深瓦縫。
既無地勢美，又乏土力擁。
乃因塗明生，不由人所種。
亦能應節開，焉取入公用。
公來步廣庭，聞雁目始縱。
忽見粲然英，降植合常從。
賓僚席其傍，詠玩意已重。
物莫厭僻遠，會遇良可頌。
謹賦
作者：梅堯臣
朝代：宋

避暑就高臺，不如就賢人。
賢人若冰雪，論道通鬼神。
自言信手書，字字事有因。
往往得遺逸，烜赫見名臣。
是日劉夫子，拍手氣益振。
重覩太史公，吾徒幸來親。
大笑舉玉杯，陶然任天真。
內樂不復熱，豈以身爲身。
讀司馬季主傳贈何山人
作者：梅堯臣
朝代：宋

長安新雨後，九陌少行人。
同輿有宋賈，游市懷隠淪。
日聞古賢哲，必與醫卜鄰。
來過季主室，再拜語逡巡。
矍然悟辭貌，何爲居埃塵。
捧腹乃大笑，吾道非爾臻。
驥慙罷馿駟，鳳豈燕雀親。
筮占聊助上，功利儻及民。
大夫與博士，登車若喪神。
今我見何遯，始驗太史真。
順性誨善惡，不離義與仁。
言孝諭爲子，言忠諭爲臣。
又得蜀嚴比，寧將日者均。
京都盛龜筴，坐肆如魚鱗。
噤口不正言，唯能辨冬春。
鴻冥復何慕，安得雞鶩馴。
讀吳季野芝草篇
作者：梅堯臣
朝代：宋

阮生存詠懷，美彼曜朱堂。
一榮不復枯，五色異衆芳。
衆芳發朝露，俄以歛夕陽。
丹莖起瓦礫，又匪媚棟梁。
此稟由至和，君子要有常。
讀吳正仲重臺梅花詩
作者：梅堯臣
朝代：宋

楚梅何多葉，縹蔕攢瓊瑰。
常惜歲景盡，每先春風開。
龍沙雪爲友，青女霜作媒。
託根邇廟堂，結子助鼎鼒。
吳侯本吳人，筆力高崔嵬。
但詠同姓木，予非梁棟材。
讀問月
作者：梅堯臣
朝代：宋

我讀李白問月詩，乃知白也心太癡。
明月在上爾在下，月行豈獨君相隨。
白兔擣藥亦何療，常娥孤棲欲嫁誰。
古人今人被磨滅，休問有來都幾時。
唯有長照金樽裏，此言萬世不可移。
但能自醉月自落，夜夜如此誰復疑。
一月二十二三日，半是風雨相乖離。
常願晴明對以飲，耳邊流水勝鳴絲。
讀後漢書列傳
作者：梅堯臣
朝代：宋

漢家誅黨人，誰與李杜死。
死者有范滂，其母爲之喜。
喜死名愈彰，生榮同犬豕。
讀日者傳答俞生
作者：梅堯臣
朝代：宋

宋忠爲大夫，賈誼爲博士。
同與休沐下，訪卜長安市。
吾不如二人，讀書無舉跬。
借曰當乘肥，乘肥非我指。
唯思泉石間，坐卧松風美。
讀月石屏詩
作者：梅堯臣
朝代：宋

余觀二人作詩論月石，月在天上，石在山下，安得石上有月蹟。
至矣歐陽公，知不可詰不竟述，欲使來者默自釋。
蘇子苦豪邁，何用强引犀角蚌蛤巧擘析。
犀蛤動活有情想，石無情想已非的。
吾謂此石之蹟雖似月，不能行天成紀曆。
曾無纖毫光，不若燈照夕。
徒爲頑璞一片圓，溫潤又不似圭璧。
乃有桂樹獨扶疏，常娥玉兔了莫覓。
無此等物豈可靈，秖以爲屏安足惜。
吾嗟才薄不復詠，略評二詩庶有益。
讀毛祕校新詩
作者：梅堯臣
朝代：宋

毛公明於詩，其系宜善續。
前示五長篇，大須傾幾曲。
豈特元和間，咳唾成珠玉。
讀永叔所撰薛雲衛碣
作者：梅堯臣
朝代：宋

文章如塗金，光彩發美器。
所宜玉石間，模寫傳千祀。
堅堅孝子心，森森柏庭閟。
豈與石麒麟，原傍鬭蒼翠。
讀永叔集古錄目
作者：梅堯臣
朝代：宋

古史書不足，磨璞鎸美辭。
周宣石鼓文已缺，秦政嶧山字苦隳。
西漢都無半畫在，黄初而上猶得窺。
下及隋唐莫可數，奇言偉迹恐所遺。
信都力黏大小軸，集十爲秩仍第之。
隨目證訛甲癸推，青編是非皆究知。
有益於古今不疑，碑雖滅絕事弗移。
後人覽錄尚若披，信都用意無窮期。
天灰地燼乃終畢，信都信都名愈出。
讀漢書梅子真傳
作者：梅堯臣
朝代：宋

子真實吾祖，耿介仕炎漢。
權臣始擅朝，忠良被塗炭。
輦下莫敢言，上書陳治亂。
是時卿大夫，曾不負愧汗。
其文信雄深，爛然今可玩。
危言識禍機，滅迹思汗漫。
一朝棄妻子，龍性寧羈絆。
九江傳神僊，會稽隠廛閈。
舊市越溪陰，家山鏡湖畔。
唯餘千載名，撫卷一長歎。
讀范桐廬述嚴先生祠堂碑
作者：梅堯臣
朝代：宋

二蛇志不同，相得榛莽裏。
一蛇化爲龍，一蛇化爲雉。
龍飛上高衢，雉飛入深水。
爲蜃自得宜，潛游滄海涘。
變化雖各殊，有道固終始。
光武與嚴陵，其義亦云爾。
所遇在草昧，既貴不爲起。
翻然歸富春，曾不相助治。
至今存清芬，烜赫耀圖史。
人傳七里灘，昔日來釣此。
灘上水濺濺，灘下石齒齒。
其人不可見，其事清且美。
有客乘朱輪，徘徊想前軌。
著辭刻之碑，復使存厥祀。
欲以廉貪夫，又以立懦士。
千載名不忘，休哉古君子。
讀裴如晦萬里集書其後
作者：梅堯臣
朝代：宋

君自萬里迴，遂成萬里集。
其詩二百篇，文字必已立。
定應侔前人，未嘗有蹈襲。
古溪蠻鐵刀，出塚土花澀。
誰將飾以玉，鐔上光熠熠。
宋子序其端，精悍孰鉗摯。
搜新造空蒙，俗眼不得入。
示予要賦之，短戈慙後執。
讀賢愚錄
作者：梅堯臣
朝代：宋

爲妹不傍貴，爲婦不慢貧。
爲母不縱情，三德今播人。
胡翁與著錄，蘇倩爲書珉。
比諸孟氏賢，義已同擇鄰。
讀邵不疑學士詩卷杜挺之忽來因出示之且伏高致輒書一時之語以奉呈
作者：梅堯臣
朝代：宋

作詩無古今，唯造平淡難。
譬身有兩目，瞭然瞻視端。
邵南有遺風，源流應未殫。
所得六十章，小大珠落槃。
光彩若明月，射我枕席寒。
含香視草郎，下馬一借觀。
既觀坐長歎，復想李杜韓。
願執戈與戟，生死事將壇。
讀黄節推卷
作者：梅堯臣
朝代：宋

磊落黄從事，清吟古氣多。
少年知任俠，欲老解登科。
辨起公卿坐，時爲慷慨歌。
又持珠玉贈，將奈老貧何。
讀黄莘秘校卷
作者：梅堯臣
朝代：宋

嵇康昔彈廣陵散，商聲高與宮聲緩。
託名山鬼未傳人，古桐紉絲絲不斷。
一聞殭卧竊其音，世間雖得能亦罕。
賢明以之知盛衰，愚昧以之爲妄誕。
頃年過我在蕪城，忽聽長拍去欲懶。
鳳皇養雛飛未高，雞鶩成羣翅終短。
龍章秀骨苦輕時，繼作五絃須欵欵。
豕
作者：梅堯臣
朝代：宋

司原豢俗豨，日見容陰昵。
喜比爲白麟，惟憂不豐溢。
烈飇澤雨作，真聲向人出。
司原悔何由，肝膽空駭慄。
貧
作者：梅堯臣
朝代：宋

生甘類原憲，死不學陶朱。
但樂詩書在，未憂鐘鼎無。
恥隨波上下，難免鬼歔歈。
陋巷曲肱者，終朝還似愚。
責躬詩
作者：梅堯臣
朝代：宋

所稟介且拙，嘗恥朋比爲。
皎皎三十年，半語曾未欺。
身微德不著，尚使人見疑。
省己當自責，實負聖相知。
聖相雖明察，不假束藴辭。
扣言已可罪，引去豈非宜。
貸米於如晦
作者：梅堯臣
朝代：宋

舉家鳴鵝雁，突冷無晨炊。
大貧丐小貧，安能不相嗤。
幸存顔氏帖，况有陶公詩。
乞米與乞食，皆是前人爲。
貽妄怒
作者：梅堯臣
朝代：宋

飲食無遠近，所美貴甘𨍥。
南方食蝦蟆，密捕向清畎。
齒咀口且諱，聞語輒忿喘。
此物何醜惡，猶勝螺螄蜆。
西蜀亦取之，水田名穀犬。
彼士不爲慙，吳人休獨愐。
豈須若中州，牛羊烹大臠。
資政王侍郎南京留守
作者：梅堯臣
朝代：宋

百世興王地，乘時已建都。
離宮萬戶寄，京邑四方模。
尹以名臣擇，朝仍宿哲俞。
果資卿屬重，將俾國人蘇。
迎餞車交轍，奔馳士結途。
許嗟人惠奪，宋遲德恩敷。
日月天闈近，山河地勢趨。
壓城隋柳密，開苑漢池枯。
文物希前代，謳歌得大儒。
鄒枚跡雖古，賓從豈今無。
資政王侍郎命賦梅花用芳字
作者：梅堯臣
朝代：宋

許都二月杏初盛，公府後園梅亦芳。
因思江南花最早，開時不避雪與霜。
主人惜春春未晚，遂命官屬携壺觴。
酒行守吏摘花至，素豔紫萼繁於裝。
夭桃穠李不可比，又況無此清淡香。
豈辭盡醉對顔色，頻嗅競黏鬚蘂黄。
何時結子助調鼎，我心舊職不敢忘。
賜緋魚
作者：梅堯臣
朝代：宋

蹉跎四十七，腰間始懸魚。
茜袍雖可貴，髮短齒已疎。
兒女眼未識，競來牽人裾。
不知外朝衆，君恩慙有餘。
賦永叔家白鸚鵡雜言
作者：梅堯臣
朝代：宋

交翠衿，刷羽。
性安馴，善言語。
金籠愛，養婦女，是爲隴山之鸚鵡。
有白其類，毛冠角舉。
圓舌柔音世競許，方尾鶻身食稻稰。
白鵠之白是其常，越羣超衆由天與。
胡人望氣海上來，獻於公所奇公才。
公持大筆寫萬物，驚葩萼，如春雷。
方夸玉兔未詠此，依約似畏常娥猜。
坐無禰正平，胡爲使我作賦其間哉。
賦石昌言家五題·懷素草書
作者：梅堯臣
朝代：宋

往在河南佐王宰，王收書畫盈數車。
我於是時多所閱，如今過目無遯差。
石君屏上懷素筆，盤屈瘦梗相交加。
蒼虬入雲不收尾，卷起海水秋魚蝦。
毫乾絹竭力未盡，山鬼突鬚垂髿髿。
牽纏回環斷不斷，秋風枯蔓連蔕瓜。
縱橫得意自奔放，體法豈計直與斜。
客有臨書在屏側，豪强奪騎白鼻騧。
超塵絕跡莫見影，競愛此家忘彼家。
賞新匿舊世情好，射殺逢蒙亦可嗟。
賦石昌言家五題·括蒼石屏
作者：梅堯臣
朝代：宋

括蒼黄石屏，樹如濃墨寫。
根深稱條葉，生意絕蕭灑。
或聞造物手，立異先真假。
指是龜溲摹，能同自然者。
天下莫復言，物亦逢知寡。
賦石昌言家五題·白石寒樹屏
作者：梅堯臣
朝代：宋

名畫不復生，古魂埋地底。
技能無所發，騁巧嶄巖裏。
纖纖掃蒼林，坡岸分迤邐。
近可筆髮窺，遠若風霾起。
遂令衆畫師，一點不可毀。
我今會石家，飲酒酒復美。
雖不見綠珠，見此差可喜。
愁逢暴謔人，漬墨書不已。
賦石昌言家五題·白鶻屏事於景仁
作者：梅堯臣
朝代：宋

雙睛射空眼角聳，筋爪入節韝絛垂。
翅排霜刀毛綴甲，雪色愁突秋雲披。
當時始得不知價，朝發海東夕九嶷。
世爲奇俊玩不足，奪質移神歸畫師。
而今推尚深堂上，燕雀屏絕寧來窺。
畫師黄荃出西蜀，成都范君能具知。
范云荃筆不取次，自養鷹鸇觀所宜。
毰毛植立各有態，剜奇剔怪乃肯爲。
尋常飼鷹多捕鼠，捕鼠往往驅其兒。
其兒長大好飛走，其孫賣鼠迭又衰。
范君語此亦有味，欲戒近習無他移。
賦石昌言家五題·蜀虎圖
作者：梅堯臣
朝代：宋

誰謂虎可縛，縛之自有術。
孫生畫此繫在石，拏繩人立尾垂屈。
墜身怒力欲脫時，顧眄生獰神氣出。
江南包氏爲最精，毛質雖真猛難匹。
蜀人不敢道知微，知微名重非今日。
賦秋鴻送劉衡州
作者：梅堯臣
朝代：宋

秋鴻整羽翮，去就自因時。
往春南方來，遂止天泉池。
天泉水清泚，鴛鷺日追隨。
蒲藻豈不樂，江湖信所宜。
今朝風色便，塹向衡陽歸。
洞庭逢葉下，瀟湘先客飛。
渚有蘭杜美，心無稻粱卑。
罾繳勿爾念，鷹隼寧爾窺。
煙波千萬里，足以資盤嬉。
峯前想回日，青冥生路歧。
贈京西陳郎中
作者：梅堯臣
朝代：宋

忽枉乘軺車，鏘然響金轡。
駐軫與我言，琅琅有深意。
乃知故相家，事業已不墜。
信哉渥洼種，千里可立致。
顯祖實令君，名聲取高位。
伯叔與懿考，聯榮重當世。
于今多昆孫，朱紫紛曳地。
勉勉崇令德，蘇李何難至。
贈僕射侍中劉相公挽詞三首·其一
作者：梅堯臣
朝代：宋

處外諸侯重，居朝聖主知。
妖逢庚子日，夢異武丁時。
歸槨關山遠，凝笳道路悲。
欲傳千古跡，佐世本無爲。
贈僕射侍中劉相公挽詞三首·其三
作者：梅堯臣
朝代：宋

歎此微末跡，見公三十年。
貴爲天子相，能擇大夫賢。
東第門闌在，南州隴隧延。
立碑思叔子，墮淚峴山前。
贈僕射侍中劉相公挽詞三首·其二
作者：梅堯臣
朝代：宋

古今皆可見，富貴不常存。
歌者未離席，弔賓俄在門。
朱輪空返轍，綠酒尚盈樽。
人事固如此，令名貽後昆。
贈劉謀閤副
作者：梅堯臣
朝代：宋

聲名赫赫在窮塞，眉宇堂堂真丈夫。
腰劍臂弓輕赴敵，無人不伏魏黄鬚。
贈太子太傅王尚書挽詞二首·其一
作者：梅堯臣
朝代：宋

周原開隴隧，鹵部葬名臣。
北極履聲絕，東朝車跡湮。
藏舟移夜壑，棲鵩去承塵。
共看劉寬墓，碑陰幾許人。
贈太子太傅王尚書挽詞二首·其二
作者：梅堯臣
朝代：宋

平生性忠厚，所守必尊君。
面實賢愚混，心惟白黑分。
事光中執法，書集右將軍。
天意苦埋沒，北邙松柏墳。
贈張伯益
作者：梅堯臣
朝代：宋

張伯益，風義自足常遊遨，醉彈琵琶聲嘈嘈。
雷車急輥蛟龍號，曲終放撥解紫絛。
勇氣索筆作小篆，李斯復出秦碑高。
不數宣王石鼓文，快健欲敵橫磨刀。
弈棋絲桐且置之，衆善多取精神勞。
贈張處士
作者：梅堯臣
朝代：宋

聞爾閒於琴，寢處未嘗輟。
抱之京師來，豈與工師列。
一奏流水聲，落指鳴决决。
既曰林壑人，安事塵土轍。
贈月上人彈琴
作者：梅堯臣
朝代：宋

人閑溪上橫刳木，素琴寒倚一枝玉。
吳王城畔鏁深房，月下空彈孤雁曲。
贈江寧王高士
作者：梅堯臣
朝代：宋

自古江南風俗美，喜君高趣慕先賢。
藥無遠近寧論報，家有圖書不計錢。
已住秦淮借風月，遍尋吳國舊山川。
塵纓我繫未能解，每一來過駐畫船。
贈狄梁公十二代孫國賓
作者：梅堯臣
朝代：宋

雄雉飛上天，牝雉白日鳴。
驅逐鳳皇雛，百鳥不出聲。
豈無雕與鶚，至死莫得爭。
孤鶴獨不懼，使風羽翼成。
鶴性本君子，嘹唳通太清。
至今有其孫，踉蹌田中行。
明時與稻粱，重節亦貴名。
爾無沖天力，且與鶖鶬并。
慎勿啄泥穢，坐使白鷺輕。
贈琴僧知白
作者：梅堯臣
朝代：宋

上人南方來，手抱伏犧器。
頹然造我門，不顧門下吏。
上堂弄金徽，深得太古意。
清風蕭蕭生，脩竹摇晚翠。
聲妙非可傳，彈罷不復記。
明日告以行，徒興江海思。
贈葉山人
作者：梅堯臣
朝代：宋

傾珍奉賓客，傲物去珥貂。
貴來不以屈，飲酒且逍遥。
黄金百鎰盡，左右無纖腰。
但存丹砂術，有道在一瓢。
贈袁大監
作者：梅堯臣
朝代：宋

人以祿爲榮，當知身所重。
祿榮身且勞，豈要權衡用。
達人唯止足，曷顧百鍾俸。
今朝西山歸，芝朮不須種。
莊生逸老言，此必久已誦。
矩法况自持，推年心可縱。
贈裴直講水梨二顆言太尠答吳柑三顆以爲多走筆呈之
作者：梅堯臣
朝代：宋

綠橘似甘來太學，大梨如水出咸陽。
莫將多少爲輕重，試擘霜包幾瓣香。
贈許待制歲旦生日
作者：梅堯臣
朝代：宋

天曆重更端，哲人茲命世。
嘗聞月旦評，況是高陽裔。
椒花作壽杯，爆火通鑪桂。
穹龜及蒼鶴，尚以千年係。
曰惟五行秀，復與明時契。
他日求老成，不須從渭汭。
贈陳孝子庸
作者：梅堯臣
朝代：宋

康州水邊龍母墳，草樹蒙蒙起風雨。
五色五蛇時往來，野鼠不穴墳上土。
嗟哉異類猶厚親，豈彼人兮忘恃怙。
果生陳子孝且仁，終日劬劬在民伍。
天清天順感其和，嘉禾駢枝立如股。
遐鄉歎慕爲爾鄰，太守欣言出吾部。
中州士人傳以夸，照頑爍孽良有補。
唯時火德君道明，粵南祝融孝所生。
若然寧獨一陳生，築堠表廬從此數。
贈陳無逸秀才
作者：梅堯臣
朝代：宋

良犬不取鼠，其人苦尤之。
近識固未辨，善相又能知。
在鹿忘守穴，挃足乃焉而。
士有志功名，局縮秉書詩。
憔悴未得展，磬折忽言卑。
舉酒一以贈，願無羞爾爲。
贈黄庭筠舉進士
作者：梅堯臣
朝代：宋

橘柚生南國，幽林日葱蒨。
上有嘉禽鳴，五色被餘絢。
彼美發華英，厥包待秋薦。
根本當自持，無爲風土變。
赤蟻辭送楊叔武廣南招安
作者：梅堯臣
朝代：宋

南方赤蟻大若象，潛荒穴洞人莫逢。
天公合雨不决雨，從橫亂出將自封。
侵疆凌壤壞城市，戰鬭億倍南柯雄。
嘗聞穿山食此物，此物既大非常凶。
張舌流涎莫可餌，枉啄不怕長戈舂。
今令智者以智取，即見蚳醢傳太宮。
因而使知禍福理，天子下令雲從龍。
走筆戲邵興宗
作者：梅堯臣
朝代：宋

子魚一尾不曾有，又諾毘陵蒼鼠毫。
細粒吳粳誰下咽，尖頭越管底能操。
走筆送王琪
作者：梅堯臣
朝代：宋

江南二月草青青，送子歸時已滿汀。
誰信而今有忠義，祇知七日哭秦庭。
赴刁景純招作將進酒呈同會
作者：梅堯臣
朝代：宋

日光如鎔金，湧上滄海流。
一朝復一朝，鑄出萬古愁。
大鑪石破碎，世事安得休。
明月只照夜，時時如屈鉤。
常娥與玉兔，擣藥何所瘳。
大患不自治，更被蝦蟆偷。
我思天地間，二物最取尤。
措置尚若此，細故曷用憂。
著書欲傳道，未必如孔丘。
當時及後代，見薄彼耽周。
功名信難立，德行徒自脩。
勞勞於我生，蔕挂同贅疣。
不如聽鄰笛，就其舉盃甌。
笛不煩教養，酒不煩取求。
從今醉至春，從夏醉至秋。
勿禁雞㹠魚，間薦鶉雁鳩。
况多南方物，鹹腥美咽喉。
計較無以過，試共阮籍謀。
赴霅任君有詩相送仍懷舊賞因次其韻
作者：梅堯臣
朝代：宋

湖山饒邃處，曾省牧之遊。
雁落葑田闊，船過菱渚秋。
野煙昏古寺，波影動危樓。
到日尋題墨，猶應舊壁留。
趙秘校見訪
作者：梅堯臣
朝代：宋

文學儒家子，儒本通天人。
蠨蛸尚先喜，吾黨何迷津。
津亭一相過，不笑復不嚬。
應此識恬泊，曾匪慢爾賓。
路中月夕登霽景臺與唐英話別
作者：梅堯臣
朝代：宋

風枝不動月光午，况是高臺過新雨。
吳客方思千里歸，不負洛陽塵與土。
到時水落鱖鱸肥，香稻初炊鱠紅縷。
休言羊酪敵蓴羹，我亦長吟念東楚。
平胡馬嘶誰可留，去去相望富春渚。
路詠
作者：梅堯臣
朝代：宋

五里十里銷磨盡，千蹄萬蹄來往蹤。
古今不是不經歷，踏破青山重復重。
較藝和王禹玉內翰
作者：梅堯臣
朝代：宋

分庭答拜士傾心，却下朱簾絕語音。
白蟻戰來春日暖，五星明處夜堂深。
力搥頑石方逢玉，盡撥寒沙始見金。
淡墨牓名何日出，清明池苑可能尋。
較藝將畢和禹玉
作者：梅堯臣
朝代：宋

窗前高樹有棲鵲，記取明朝飛向東。
家在望春門外住，身居華省信難通。
夜聞相府催張牓，曉聽都堂議奏中。
龍閣鳳池人漸隔，猶因朝謁望鼇宮。
較藝贈永叔和禹玉
作者：梅堯臣
朝代：宋

今看座主與門生，事事相同舉世榮。
並直禁林司詔令，又來西省選豪英。
飛龍借馬天邊下，光祿供醪月底傾。
食葉蠶聲句偏美，當時曾記賦將成。
辛著作知西京永寧
作者：梅堯臣
朝代：宋

躍馬西畿令，家塋在洛陽。
衣霑寒食雨，花發故宮牆。
冷淡鳩鳴屋，寬閑水滿塘。
送君悲漸老，空憶釣伊魴。
辯疑贈獻甫
作者：梅堯臣
朝代：宋

一客逢吠狗，無箠制狗狂。
一客叱狗吠，一客言狗良。
良狗豈妄吠，好言已莫詳。
言乃仁之趨，叱乃義所當。
趨仁不顧義，非是助狗猖。
吾今不疑仁，仁義嗟何妨。
農難
作者：梅堯臣
朝代：宋

稂莠非所殖，嘉禾共一田。
老農實惡之，豈共時稼捐。
管蔡與盜跖，同氣詎能遷。
周公不妨聖，柳惠不妨賢。
賢哉彼薅矣，取舍得其然。
近有謝師厚寄襄陽柑子乃吳人所謂綠橘耳今王德言遺姑蘇者十枚此真物也因以詩答
作者：梅堯臣
朝代：宋

荆州持大橘，亦自名黄柑。
忽得洞庭美，氣味何可參。
遂生吳洲思，恨不羽翼南。
迴自青龍呈謝師直
作者：梅堯臣
朝代：宋

共君相別三四年，巖巖瘦骨還依然。
唯髭比舊多且黑，學術久已不可肩。
嗟余老大無所用，白髮冉冉將侵顛。
文章自是與時背，妻餓兒啼無一錢。
幸得詩書銷白日，豈顧富貴摩青天。
而今飲酒亦復少，未及再酌腸如煎。
前夕與君歡且飲，飲纔數盞我已眠。
雞鳴犬吠似聒耳，舉頭屋室皆左旋。
起來整巾不稱意，挂帆直走滄海邊。
便欲騎鯨去萬里，列缺不借霹靂鞭。
氣沮心衰計欲睡，夢想先到蘋渚前。
與君無復更留醉，醉死誰能如謫僊。
迴陳郎中詩集
作者：梅堯臣
朝代：宋

嘗觀陳伯玉，感遇三十篇。
矯矯追古道，粲爾日星懸。
今公豈其後，佳詠久已傳。
憶爲童子日，早誦錦繡妍。
茲來預官屬，而許玩奇編。
明珠三百琲，一一徑寸圓。
他人握中有，未獲毫髮焉。
家貧敢懷寶，况近驪龍淵。
又畏風雨作，神物不得全。
再拜捧明月，長跪還席前。
追詠崔奉禮小園
作者：梅堯臣
朝代：宋

前此訪君時，已觀堂宇邃。
安知中屏開，自有幽林致。
花搴巖桂紅，石擘雲根翠。
正當秋風來，不見摇落意。
日得吟其間，何須去爲吏。
送上虞孫主簿
作者：梅堯臣
朝代：宋

稽山參雲深，剡水與天碧。
行將啼鳥親，翫不游鱗隔。
況世住新安，又嘗爲粵客。
風物知所諳，窮幽梯翠壁。
送下第親舊
作者：梅堯臣
朝代：宋

花開風雨惡，坐見紛紛落。
明日結子時，又復有脫萼。
莫嗟樹漸老，樹老子亦著。
共愛西枝繁，不數東枝弱。
他年會有春，却看西枝薄。
送丹陽新守李國博歸洪州
作者：梅堯臣
朝代：宋

蔡水冬不枯，唯愁夜冰結。
歸船及暖下，窮臘未飛雪。
淮潁地漸偏，川上雲常泄。
幾日接春波，南風楚江徹。
拜親懷郡章，予慕嗟才劣。
送京西轉運李刑部移京東轉運
作者：梅堯臣
朝代：宋

列藩環王都，遂分東西道。
統制連別京，守臣多碩老。
外臺持權綱，才具必美好。
公今且更踐，入用頗不早。
乃令山東粟，餉饋歲可保。
古路趨汶陽，長風吹綠草。
送人入都下
作者：梅堯臣
朝代：宋

梁雖千里近，楚隔九江深。
卑濕嗟猶劇，炎蒸老不禁。
高懷雲出沒，寄信鳥浮沉。
君去逢親舊，微吟亦見心。
送代州錢防禦
作者：梅堯臣
朝代：宋

堂堂鴈門行，赫赫符節分。
紫塞千里障，紅旗十萬軍。
世家王爵貴，祖廟將臣勳。
鍾鼓陳牛酒，衣裘論典墳。
呼鷹下青漢，牧馬出黄雲。
竇憲何爲者，燕然解勒文。
送令狐憲周度支知秀州
作者：梅堯臣
朝代：宋

鬢絲不是吳蠶吐，未到吳中已成縷。
清腸無蠒自能生，窮愁便織連今古。
論兵說劍三十秋，乃知功名難强取。
往往橫遭年少輕，好在驅車海邊去。
海邊郡民迎太守，黍作壺漿牛作脯。
剩持鹽豉煮紫蒓，卵色椀寬光欲舞。
試尋陸機舊時迹，畫舟烏榜穿平浦。
秋草宅荒聞杜鵑，應暫徘徊解腰組。
送仲和師歸雪竇兼簡穎禪師
作者：梅堯臣
朝代：宋

野鉢歸松下，將親聞道師。
風沙不堪寄，霜笴自相宜。
送仲文
作者：梅堯臣
朝代：宋

三年不出戶，考行閭井聞。
近俗遂知化，豈非由所薰。
御琴趨國門，何必長守墳。
美哉若君子，忠可移於君。
送仲連
作者：梅堯臣
朝代：宋

別緒如亂絲，欲理還不可。
却悲嬌女詩，寧戀更效左。
是時遠道懷，紛紛上歸舸。
憐君正如此，豈任風雨俀。
送任太博歸省西都
作者：梅堯臣
朝代：宋

人言少保持家謹，載見西京萬石君。
子舍今歸浣裙切，里門重戒下車勤。
田園一一能爲計，僮僕訢訢亦有聞。
我負洛陽山水久，試因行色寄嵩雲。
送何濟川學士知漢州
作者：梅堯臣
朝代：宋

丞相初得君，有志重儒術。
乃言天下士，徒此占清秩。
遂懲衒鬻人，忝冒十八七。
進君天祿閣，比衆爲第一。
又薦王張韓，恬可與君匹。
吾儕宜慙羞，空自預朝韠。
欲歸無田園，强住枉歲日。
值君乘高軒，西望函谷出。
當時迎長卿，書史傳未悉。
車馳及襁負，千萬今可詰。
老農喜君來，田租不妄率。
織婦喜君來，縑機當俟畢。
府胥喜君來，督責去暴抶。
疾苦無不求，前人唯法律。
晝錦榮既浮，康民美方溢。
真爲丈夫志，豈是名過實。
送何遯山人歸蜀
作者：梅堯臣
朝代：宋

春風入樹綠，童稚望柴扉。
遠壑杜鵑響，前山蜀客歸。
到家逢社燕，下馬澣征衣。
終日自臨水，應知已息機。
送何都官通判虔州
作者：梅堯臣
朝代：宋

楚越封圻接，帆檣上下頻。
商通洲橘熟，信到嶺梅春。
白紵歌脩頸，金盤饋紫鱗。
同勤太守職，龔遂漢名臣。
送余中舍監韶州錢監
作者：梅堯臣
朝代：宋

孤青水上石，片白蒼梧雲。
虞舜不可見，簫韶不可聞。
君爲漢錢官，鑿山取銅鑛。
韶石不生銅，留爲千古景。
送余中舍知漢州德陽
作者：梅堯臣
朝代：宋

匹馬易爲秣，單車長是輕。
秋風來棧道，宿雨度關城。
石上樹林暗，山根江水明。
桐花鳳何似，歸日爲將行。
送余少卿知睦州
作者：梅堯臣
朝代：宋

青山峽裏桐廬郡，七里灘頭太守船。
雲霧未開藏宿鳥，坡原將近見燒田。
養茶摘蕊新春後，種橘收包小雪前。
民事蕭條官政簡，家書時問霅溪邊。
送余郎中知鄭州
作者：梅堯臣
朝代：宋

西接都門纔百里，壓城殘雪照牙旗。
風煙古是諸侯國，鴈鶩新來僕射陂。
餽食且依當日具，鑄刑無改昔人爲。
濃薰舊舍青綾被，不越常衙睡足時。
送余駕部江州
作者：梅堯臣
朝代：宋

內史九江行，潦收波已清。
何時鷁舟上，遠見爐峯迎。
野色連葭菼，秋香薦橘橙。
寒潮如特送，不肯過湓城。
送侯孝傑殿丞簽判潞州
作者：梅堯臣
朝代：宋

同在洛陽時，交游盡豪傑。
倏忽三十年，浮沈漸磨滅。
惟餘一二人，或位冠夔禼。
我今存若亡，似竹空有節。
人皆欲吹置，老硬不可截。
君自緱山來，別我不畏熱。
言作潞從事，家貧祿仕切。
六月上太行，辛勤非計拙。
天當氣候凉，清風自騷屑。
雖云數日勞，斗與炎蒸絕。
君本公王孫，才行實修潔。
鏘鏘發英聲，瑩瑩如佩玦。
是爲君子器，終見不渝涅。
相逢未易期，夢寐歸鼓枻。
送侯寺丞知鞏縣
作者：梅堯臣
朝代：宋

伊洛合河流，正臨歸鞏路。
崖壁人畏崩，芹泥岸長固。
山迴邑郭見，馬入雲煙暮。
宰茲雖所淹，况與鄉黨附。
送俞尚寺丞知蘄春縣
作者：梅堯臣
朝代：宋

應見言風物，於今有貢蛇。
潛蹤遠蛙黽，飲露上蒹葭。
清潔一如此，傷殘都莫涯。
君惟修職業，男耒女繰車。
送信安張從事吉甫兼寄白使君
作者：梅堯臣
朝代：宋

西洛故人少，世家今亦稀。
憐君能及祿，過我苦言歸。
游宦長城下，生涯舊國微。
使君應借問，出處竟多違。
送傅越石都官歸越州待闕
作者：梅堯臣
朝代：宋

越客舟從真定至，夜夜鏡湖生夢寐。
曉度吳江百尺船，洗眼重看會稽翠。
買臣負薪樵徑荒，伯鸞賃舂苔臼棄。
綠橘黄柑带葉收，白粳紫蟹侵霜饋。
食蟹易美粳易飽，綠橘佐酒柑佐醉。
莫論仕宦遠與近，布袍練袍何所利。
君恬不忍乞丐爲，且返故廬聊以遲。
送僧了素遊廬山
作者：梅堯臣
朝代：宋

平生愛廬山，夢寢不可去。
江上饒賈船，偶來看已飫。
釋子言南游，徘徊瞻瀑布。
月飛金熨斗，光展千尺素。
嫦娥呼織女，機杼勿復措。
必虞山鬼笑，皎潔無纖汙。
爾若見遠公，贈之爲坐具。
送僧在己歸秀州
作者：梅堯臣
朝代：宋

前歲嘉興火，僧居化刼灰。
四方持鉢去，千里渡江來。
心向王城講，緣從海客迴。
水天聞唳鶴，不復有塵埃。
送僧惠思
作者：梅堯臣
朝代：宋

大車高馬塵塞軌，弄石洗泉人不喜。
慨然擺落還吳都，歸心勁於弦上矢。
强弩發復開，矢往不可迴。
常應笑燕子，時能海邊來。
送僧遊廬山
作者：梅堯臣
朝代：宋

欲遊廬山去，將託楚舸梢。
暮行長河曲，月上黄金坳。
悠悠幾千里，身世非繫匏。
恣觀瀑布虹，不畏潯陽蛟。
誦經東林下，小宇結香茅。
送儲令赴韶州樂昌
作者：梅堯臣
朝代：宋

嘗聞韶石下，虞舜古祠深。
至樂久已寂，况持陶令琴。
炎方不道遠，一去值秋霖。
送允從上人還廬山
作者：梅堯臣
朝代：宋

山高雲在下，諸壑藏半空。
千重萬重翠，正望落日中。
不知野僧歸，石徑寒易通。
松間無人掃，隕葉如斷鬉。
獨行逢暮寒，衣裂溪上風。
送公儀龍圖知杭州
作者：梅堯臣
朝代：宋

在昔漢中微，我祖入吳門。
公今領名都，千騎擁高軒。
與古異出處，素節古本原。
江觀白馬潮，水花長鯨奔。
山飄月桂子，天香一國繁。
壯奇已若此，纖侈尚亦存。
舊聞其風俗，色易而柔溫。
太守朝駕車，閭巷焚蘭蓀。
太守暮還府，燈燭照旗旛。
清歌延冠蓋，廣湖浮酒樽。
成都與餘杭，天下莫比論。
彼爲公故鄉，此爲公偃藩。
吏民宜寡事，愷悌有謠言。
送刁安豐
作者：梅堯臣
朝代：宋

嘗游芍陂上，頗見楚人爲。
水有鳥魚美，土多薑芋宜。
寧無董生孝，將奉叔敖祠。
舊令乃吾友，寄聲於此時。
送刁景純學士使北
作者：梅堯臣
朝代：宋

嘗聞朔北寒尤甚，已見黄河可過車。
驛騎駸駸持漢節，邊風慘慘聽胡笳。
朝供酪粥冰生椀，夜卧氊廬月照沙。
侍女新傳教坊曲，歸來偷賞上林花。
送刁景純學士赴越州
作者：梅堯臣
朝代：宋

會稽迎太守，舟屋畫粉雘。
前舟載圖書，後舟載女樂。
月出鏡湖心，長笛使孤作。
還見漁者來，曾令李謩愕。
吹裂比竹管，士果不可度。
二分學宮裝，艷色鬭京洛。
嘗聞有西子，菡萏不相若。
得郡考故跡，精絕古所怍。
慎莫爲俗牽，乘閒數斟酌。
送刁景純知會稽
作者：梅堯臣
朝代：宋

前有朱翁子，後經王右軍。
至今風俗美，自昔誦歌聞。
秦望臨丹戟，耶溪漱白雲。
只應絲管去，驚動海鷗羣。
送刁秘校授漣水主簿歸四明省親
作者：梅堯臣
朝代：宋

桂得常娥枝，婦得黄姑女。
直歸東海頭，翁嫗笑相語。
何當却之官，古縣入平楚。
莫嫌簿書繁，百事由區處。
送刁經臣歸潤州兼寄曇師
作者：梅堯臣
朝代：宋

古來山林士，一往不復返。
區區世上名，豈畢車自挽。
前有高山危，後有落日晚。
未知所止息，已慕田家飯。
愛君京口歸，萬事不著眼。
乘馬飾鞍轡，乘舟畫屋版。
長途與白浪，健駛固莫限。
力殫風定時，各各繫岸棧。
寄語老空人，青崖勿鋤剗。
送制置發運唐子方學士
作者：梅堯臣
朝代：宋

本以諫諍稱，今以財賦用。
所爲各有能，何必於茲重。
東南周萬里，海陸竭煑種。
斂之爲公上，豈是與民共。
民方苦久弊，將缺太平頌。
有利得設施，無不可抑縱。
大都守繩墨，曷異虱處縫。
從來許國心，曾未苟祿俸。
願無輸羨餘，終亦歸侍從。
送劉㢸秘校赴婺源
作者：梅堯臣
朝代：宋

雲木葱蘢處，雞鳴古縣城。
山高地多險，源近水偏清。
斫漆資商貨，栽茶雜賦征。
案頭龍尾硯，切莫苦求精。
送劉元忠學士歸陳州省親
作者：梅堯臣
朝代：宋

芸香閒秘秩，蘇合著新裘。
公子言歸日，天王賜問優。
治分周太宰，禮重漢諸侯。
拜慶無如樂，黄金作酒舟。
送劉元忠學士還南京
作者：梅堯臣
朝代：宋

昔見相公登瀛洲，今見公子爲校讎。
鯤鵬變化三十載，我生安得不白頭。
君前拜恩父前慶，暫向南都乘順流。
南都留守頗爲喜，將吏入賀靴聲遒。
酒舁銀甕羊臠炙，上下和煦移凉秋。
歸來却上柳堤路，西風健馬控花虬。
送劉十往荆渚
作者：梅堯臣
朝代：宋

臨水一太息，解舟當落暉。
上樓人已遠，極目鳥空飛。
荆楚時方晏，江湖客未歸。
定知吟憶處，林外月光微。
送劉司勳奉使
作者：梅堯臣
朝代：宋

授命出絕域，北至單于庭。
駞鳴沙磧遥，馬倦朔雪零。
幽州古道上，胡笳應夜聽。
嘗聞昔時語，南看北辰星。
使回儻可記，乃得驗天形。
送劉子思殿丞宰巫山
作者：梅堯臣
朝代：宋

千里向巴東，青山不可窮。
峽猿初入聽，蠻語未全通。
暮雪思梁國，朝雲識楚宮。
吏人迎拜處，嘶馬入丹楓。
送劉定賢良下第赴廣陵令
作者：梅堯臣
朝代：宋

劉蕡不登科，衆口誦其策。
得者爲之羞，聞者爲之惜。
摧藏一時屈，論議千古白。
至今簡篇中，一字不敢易。
其言究時病，舂刺若戈戟。
引經見大法，非蹈春秋僻。
我朝屢得人，無不陞顯赫。
乃知所中否，實命繫通厄。
中則首公相，人情作冠幘。
否則走仕塗，人情作履舄。
秋風廣陵城，千里夷門客。
壯心雖暫失，美寶有時獲。
怊悵以送君，致龍翻點額。
送劉成伯著作赴弋陽宰
作者：梅堯臣
朝代：宋

我昨之官來，值君爲郡掾。
當年已知名，是日纔識面。
未久嗟還都，始應羣公薦。
遂除芸省郎，出治江上縣。
縣劇素所聞，其俗到可見。
水精製盤盂，冰瑩産郊甸。
鳴箏斲桐梓，雕飾雜寶絢。
有藥化銅鉛，方士多伏鍊。
君今齒尚壯，好學常不倦。
二者定非惑，吾言亦狂狷。
絃歌將有餘，幸可窮經傳。
歸來期著書，篋楮盈百卷。
莫學此疎慵，無能守貧賤。
明朝君當行，勉勉自出餞。
豈無一壺酒，豈無一鼎饌。
送劉成伯還都
作者：梅堯臣
朝代：宋

余昔困川途，今非羨行者。
離心寄南風，相送過平野。
既吹蓮葉舟，更逐桂條馬。
中州多故人，懷抱幸君寫。
送劉推官貢甫赴汝州
作者：梅堯臣
朝代：宋

苑路如繩直，郊亭一雨過。
淺沙車轍穩，晴樹晝陰多。
牧馬方鳴澤，芸瓜已滿坡。
今聞從事去，試聽壤人歌。
送劉比部
作者：梅堯臣
朝代：宋

青山夜來雨，溪水已潺湲。
侵曉桂旗動，傷離蘋渚前。
百壺臨祖道，兩槳破春煙。
舊業西河上，歸心向日邊。
送劉糾曹
作者：梅堯臣
朝代：宋

溪邊前日君辭我，江上今朝我送君。
自去蘆洲寄消息，故人猶在武昌軍。
送劉繼鄴秀才歸當塗
作者：梅堯臣
朝代：宋

鵷雛始出巢，欲矜五色羽。
乃見郡鴟盤，壤中將有取。
梧桐與竹實，安得在平土。
所趣固已殊，而何不遠舉。
幸失網羅目，宜還蘭蕙圃。
故鄉有嘉林，其下可以處。
會侍朝陽鳴，賀夔成律呂。
送劉職方知汾州
作者：梅堯臣
朝代：宋

西河風俗厚，尚翅古所聞。
子夏有遺廟，干木有遺墳。
太守下車日，當先此二君。
不必汾水上，秋風看雁羣。
送劉郎中知廣德軍
作者：梅堯臣
朝代：宋

昔在少年時，辛勤事諸父。
諸父爲桃州，物宜皆可數。
事君勤職貢，采茗先穀雨。
劭農井田桑，科薅重鋤斧。
城西大靈祠，措意初似禹。
將通吳境河，身自同豕伍。
期婦來餉時，壇上必鳴鼓。
一爲烏所誤，愧恨去不覩。
至今存遺堤，五丈立堅土。
正如開轘轅，黄熊慙啟姥。
功利欲及民，血食宜簋簠。
祠後有高山，山頭多棟宇。
此實諸父爲，禾麻可就俯。
歲登有樂事，或亦作歌舞。
賦詩當清明，解禊思洛浦。
其言在黑石，往往被樂府。
于今三十年，追想漸成古。
公將乘朱輪，去問民疾苦。
治術自有具，薄言無所補。
缺將陳迹書，又且劇莽鹵。
送勾諶太丞通判潁州
作者：梅堯臣
朝代：宋

潁川倒灣流，欄船曲轉鈎。
吏迎如太守，民望亞諸侯。
芳圃深通野，寒湖半抱州。
前賢多舊迹，佳詠聽君留。
送南京簽判寇中舍
作者：梅堯臣
朝代：宋

東風莫迎船，船下黄流急。
送車猶未動，顧棹已不及。
離宮佳氣盤，賓幙平時入。
因君報親舊，將去江南邑。
送叔昭上人附施屯田還宣城
作者：梅堯臣
朝代：宋

瓶巾過江去，遠託故人船。
借問風濤勢，何如杯度年。
送可教僧歸越
作者：梅堯臣
朝代：宋

萬事厭尋常，羨慕每不足。
居南多北思，在遠慙近俗。
既來橘變枳，但見空條綠。
氣味誰復論，孤根逗巖曲。
送史供奉汴口都大
作者：梅堯臣
朝代：宋

河爲中國患，亦爲中國利。
其患齧堤防，其利通糧饋。
分流入浚汴，萬貨都城萃。
積淫或暴漲，旱暵或滯疐。
疏導欲其宜，徑度有所異。
曩者多邀功，用之殊未至。
十私而五公，歲久害愈熾。
潰溢必歸尤，廟堂難决議。
明明聖天子，自選中常侍。
銀鐺插在貂，身小勇且智。
上從廣武城，下及淮與泗。
迴險帖鑿繁，所畫由所寄。
嘗以勤厥身，又能和衆吏。
前日有盡心，於今病憔悴。
此職方藉人，加餐當自爲。
送司馬學士君實通判鄆州
作者：梅堯臣
朝代：宋

君家世典史，君復續祖爲。
蘭臺未成書，汶陽從已知。
將行我何贈，一誦溪堂詩。
聞彼多蒲魚，可助鼎與巵。
在昔阮嗣宗，初赴東平時。
醉扶乘蹇馿，圖畫猶可披。
今見國門外，徒馭不驅馳。
十里馬一歇，五里車一脂。
不得同雁羣，相送過寒陂。
送吉老學士兩浙提刑
作者：梅堯臣
朝代：宋

重本恤刑天子聖，舟車持詔使臣賢。
部中漢吏無冤獄，葑上吳人益美田。
重過故鄉逢故老，一聞鳴鶴訪山川。
不須歌管唯詩酒，况有餘杭白樂天。
送吳仲庶殿院使北
作者：梅堯臣
朝代：宋

漢朝重結單于好，歲遣名臣禮數增。
紫鼠皮裘從去著，飛龍廐馬借來乘。
天寒將遇磧中雪，鼻息暗添髭上冰。
定見南鴻起歸思，家書欲寄不堪憑。
送吳季野
作者：梅堯臣
朝代：宋

贈言必有規，無規固無言。
强言苟無補，何異秋蟲喧。
君行蜀道難，不厭治輕軒。
母歿未歸土，女長未出門。
誰能力爲此，勞苦游牆藩。
送吳季野太博移蜀靈泉先至輦
作者：梅堯臣
朝代：宋

葦箔蠶齊老，桑林葉更生。
楚禽多異響，蜀棧未堪行。
客散岸傍席，馬還溪上城。
過都當有問，爲語欲巖耕。
送吳正仲婺倅歸梅谿待闕
作者：梅堯臣
朝代：宋

山水東陽去未去，朋親苕霅朝復朝。
更無越相逃名舸，猶看吳王送女潮。
海燕歸齊聲滿屋，谿梅開過子生條。
明年十月吏迎處，七里灘前棹奏簫。
送吳沖卿學士歸蔡州
作者：梅堯臣
朝代：宋

孟夏日南歸，馬耳豎迎風。
急雨不及避，斷霓明向東。
古城汝水傍，化俗寄我公。
君今去拜慶，酥酪美將同。
送吳照鄰都官通判成都
作者：梅堯臣
朝代：宋

君家婦何賢，捨舟具車轂。
五年夢在梁，三年行向蜀。
迢遞今日同，辛勤昔時獨。
看花久莫留，買錦慰不足。
歸來兒女大，婚嫁應相續。
送吳照鄰都官還江南
作者：梅堯臣
朝代：宋

霜前江水磨碧銅，岸背菱葉翹赤蟲。
吳郎鬢絲生幾縷，不羞月上扶桑東。
羞見清波照人影，去時黑髮吹春風。
五年歸來婦應喜，從此不問西飛鴻。
送吳給事自許昌移淮西
作者：梅堯臣
朝代：宋

直道昔參輔，獨將天下憂。
忠言悟明主，退請拜諸侯。
坐閤政方舉，移藩心所求。
蔡人迎且喜，許俗愛難留。
夾路車徒盛，分疆禾黍秋。
穆陵無夜閉，仁化自公修。
送吳辯叔知鞏縣
作者：梅堯臣
朝代：宋

言爲西邑宰，本是洛陽人。
送馹往歸魏，迎車來入秦。
山川成鞏固，陵廟壯威神。
好學河陽政，栽花作縣春。
送呂寺丞希彥邠州簽判
作者：梅堯臣
朝代：宋

自有仲宣樂，從軍仍近親。
關河歷周鄭，風雪過咸秦。
原上方驅馬，鞍傍忽起鶉。
世家傳釣玉，重問渭川濱。
送呂沖之司諫使北
作者：梅堯臣
朝代：宋

虜人多竊朝廷禮，譯者交傳應對辭。
羊酪調羹尊漢使，氈堂舉酒見閼氏。
曚曚白日穿雲出，漭漭黄沙作霧吹。
知去燕京幾千里，胡笳亂動月明時。
送周介之學士通判定州
作者：梅堯臣
朝代：宋

相公秉文武，視卒如嬰兒。
今往佐其軍，豈不重撫綏。
我有愚者慮，贈君臨路岐。
相公居并州，拓土曾不疑。
羌戎起潛變，一旦覆我師。
我師無不勇，將吏實易之。
常抱雪恥志，此旨君所知。
兵家尤戒貪，持重養以威。
正當土門路，自昔屯虎貔。
朔朝及旬望，大校飫酒巵。
未若投單醪，共飲河水湄。
古人維其均，今人意參差。
臨事欲之死，身往心已移。
上能同甘苦，下必同安危。
願君因議論，茲語何難爲。
送周仲章太博之鉅野
作者：梅堯臣
朝代：宋

仲月霜氣嚴，朝來厚如雪。
鴻雁各南飛，羽毛將恐折。
征途履以足，侵骨寒於鐵。
得罪此爲輕，君恩大歡悅。
送周仲章都官通判湖州
作者：梅堯臣
朝代：宋

溪水日霅霅，弁峯日峨峨。
中有水精宮，此名其謂何。
湖水傳玉孃，揚光遡常娥。
昔人美清夜，高樓發微歌。
風流百年餘，所歷才彥多。
我嘗居其下，醉舞或傞傞。
君行貳郡事，結騎黄金珂。
容儀苦白皙，度橋鳴橐駝。
士女夾道看，秋風吹縠羅。
言是公侯家，大體儂弗過。
問儂底未辨，撐船入芰荷。
應莫勸蠶織，生計非杼梭。
送周寺丞宰新鄭
作者：梅堯臣
朝代：宋

仲冬言徂征，曉月在環玦。
京水生層冰，梅山見殘雪。
縣庭槐已古，堂壁碑未缺。
惟吾故交意，贈子以爲別。
送周直孺秘校和州都曹
作者：梅堯臣
朝代：宋

箭頭破賊棄不爲，筆端射策取桂枝。
殿前脫袍改舊色，庭下折腰甘去時。
歷陽郡小太守好，督郵官閑衆吏嬉。
江邊竹園啼竹雞，竹裏種花春過遲。
東望望夫雲脚垂，煙雨隔岸風檣欹。
濕鴈不起沙上嘶，君思歷亂如盎絲。
送周衍長官知遼州
作者：梅堯臣
朝代：宋

二月遼陽去，遼陽草未生。
春風吹胡沙，捲起黄雲平。
土人耕耨晚，種黍何時成。
塞地寒且薄，百役子宜輕。
送周諫議知襄陽
作者：梅堯臣
朝代：宋

藹藹荆州幾萬家，竟持壺酒望高牙。
里兒尚唱銅鞮曲，耆舊爭隨畫鹿車。
雄鴨綠頭看漢水，肥鯿縮項出漁查。
鄉人應笑張平子，只有歸田賦可誇。
送咸陽主簿王秘校
作者：梅堯臣
朝代：宋

昔見蘭叢牙，今見連蔓瓜。
持入咸陽市，本出故侯家。
五色相鉤蔕，秦人應自誇。
行當七月薦，乞巧雜盤花。
送唐待制子方北使
作者：梅堯臣
朝代：宋

王命來天外，閼氏坐帳中。
儀雖聘鄰國，禮豈異和戎。
漢使方持節，胡人自带弓。
唯應沙漠凜，不減諫臣風。
送唐紫微知蘇臺
作者：梅堯臣
朝代：宋

洞庭五月水生寒，盧橘楊梅已滿盤。
泰伯廟前看走馬，闔閭城下見驂鸞。
吳娃結束迎新守，府吏趨鏘拜上官。
曾過楊州能慣否，劉郎盞底勸須寬。
送嘉州監押曹供奉
作者：梅堯臣
朝代：宋

舊友尹師魯，嘗作送子文。
文存人已歿，行復我何云。
平時爲郡尉，遐方宜撫軍。
定過楊雄宅，野鶴自成羣。
送回上人
作者：梅堯臣
朝代：宋

雲出任西東，飄然意莫窮。
山川生眼界，巾舄徧區中。
去去曾無著，勞勞本是空。
梅谿人可見，重爾似泓公。
送壽州司理張元輿
作者：梅堯臣
朝代：宋

清川夜流明月光，城上有烏啼女牆。
月明不掩斗與氣，鳥啼未歸雲點霜。
霜寒月冷古時獄，下有苔蠹之雄鋩。
水方軒眉大靈智，見我西北天門傍。
自言昔有切玉寶，嗟今非後百鍊鋼。
用之補履亦何益，穎脫未如錐處囊。
誰能爲封華陰土，背負七星生焜煌。
君去味我書此意，莫歎淮水來湯湯。
送天台李令庭芝
作者：梅堯臣
朝代：宋

吾聞天台久，未見天台狀。
去海知幾里，去天知幾丈。
峯嶺隠與出，巖壑背與向。
雲雷反在下，泉瀑反在上。
幽深無窮窺，杳渺無窮望。
至險可悸慄，至怪可駭喪。
石橋彎長弓，跨絕絃未放。
當時白道猷，平步入青嶂。
去爲六百石，亦見志所尚。
子欲廣異聞，可以一尋訪。
送婺州通判徐殿丞
作者：梅堯臣
朝代：宋

疾湍怒蛟龍，不畏東風逆。
沄沄奔長淮，千里在咫尺。
辭梁始及晨，過宋尚未夕。
南州豈難到，何處淹行迹。
送子華
作者：梅堯臣
朝代：宋

識君雖恨晚，說詩屢解頤。
吾徒固難合，所合終不移。
冒寒躍馬來，且言行有期。
河上冰始坼，輕棹去未遲。
送孫學士知太平州
作者：梅堯臣
朝代：宋

慈姥山上瘦龍孫，堪爲笙簫奉玉罇。
使君來教後堂樂，江雲江月能迎門。
門外青山謝家宅，當時池館無復存。
乃知取歡須及早，富貴只是乘華軒。
我踰五十作委吏，塵土汨汨嗟馳奔。
有吹亦如賣餳者，安得鳳凰下崑崙。
君今雖不苦稱意，尚驅文弩彯朱幡。
嚴助昔除二千石，久勞侍從誠爲煩。
送孫應之推官赴鄆州
作者：梅堯臣
朝代：宋

重別心意衰，輕別心意壯。
行車將漸遥，依依獨長望。
晚風生微寒，脫葉飛汶上。
何當發談笑，把酒半鬰盎。
送孫曼卿鎖廳赴舉
作者：梅堯臣
朝代：宋

舊果豈非好，截樹接新枝。
欲變明年花，曾不根本移。
屈彼自然性，曰茲山木卑。
子才實豔富，久爲人所推。
固當升高科，我送作此詩。
送孫隠之都官通判秀州
作者：梅堯臣
朝代：宋

柳條枯落盡，不折意徘徊。
泛汴趨殘水，到吳看早梅。
無耽聽鶴唳，有信寄鴻來。
聞說閭亭改，靈光化劫灰。
送宋中道太博倅廣平
作者：梅堯臣
朝代：宋

行役無冬春，車馬無南北。
急若機上梭，離別腸自織。
其間走聲利，晝夜不能息。
晚得二友生，胸蜺吐五色。
各思强祿仕，安肯坐仰食。
一之毛遂鄉，一之太伯國。
豈無穎脫才，可邁古風力。
明當隔大河，去路指斗極。
誰念平原君，能於衆中識。
送宋中道朝陵仍於西都省親
作者：梅堯臣
朝代：宋

西出虎牢關，南瞻園廟戟。
漢殿拜衣冠，魏臺嚴帳帟。
春風石闕冷，曉氣田塗白。
早晚下朱陵，先過洛陽陌。
送宋中道鄭州拜掃
作者：梅堯臣
朝代：宋

酣酣道旁杏，戢戢壠上柏。
不知烟火禁，但感風露易。
開關掃墓隧，向樹繫車軶。
灑淚有餘悲，麒麟高幾尺。
送宋端明知成都
作者：梅堯臣
朝代：宋

伯仲俱邦棟，朝廷倚以隆。
出爲周九牧，入是漢三公。
歲易星辰轉，天均雨露同。
威聲滿河北，事業出山東。
賦壓臨邛馬，文高益部雄。
英靈當自伏，教化已先通。
彀騎花川隘，壺漿錦里空。
道途來笮馬，都邑貴郫筒。
刀夢殊祥後，鋒車急占中。
春江須愛賞，花鳳在梧桐。
送宋郎中知商州
作者：梅堯臣
朝代：宋

商於六百里，太守二千石。
地廣任亦重，車建旗仍赤。
嘗聞四老人，采芝留舊跡。
古廟藏空山，曾無漢羽翼。
其事有圖畫，家傳多典籍。
願君爲政閒，案覽知疇昔。
送宣州簽判馬屯田兼寄知州邵司勳
作者：梅堯臣
朝代：宋

寒溪翠拖碧玉带，蒼山晴卧蛻骨龍。
水邊苦竹抽肥笋，石上老蕨拳紫茸。
泊船繫纜宿明鏡，昭亭廟古攢瘦松。
陰風雨電潭心起，雲遮北嶺如墨濃。
田秧浸綠白鷺立，內史出喜嘉賓從。
昔時謝公來賽神，蘭肴作椒金作鍾。
聯詩姓何名已失，板蠹粉落蟲鳥蹤。
我鄉復傳召南化，磨鏤黑石君亦逢。
送家靜寺丞知洛南
作者：梅堯臣
朝代：宋

秦愛商於地，信美洛水南。
銀鉛與丹砂，鑿山民爭貪。
蜀客善製錦，當先務桑蠶。
衣老以及少，使煦如春酣。
摘蔬有筍蕨，釣庖有巖潭。
頗同故鄉味，將喜獲所諳。
送寧國軍宰崔寺丞移臨安
作者：梅堯臣
朝代：宋

六月畏嶺險，乃陟川程迂。
遥看雲中雁，不亂江上鳬。
魚網離飛鴻，我邑望何殊。
鱗方懷其剖，鳥反值以刳。
爲言等王民，豈限楚與吳。
是維見戀慕，作詩贈路隅。
送寧鄉令張沆
作者：梅堯臣
朝代：宋

長沙過洞庭，水泊風摇矴。
青山接夷蠻，白晝鳴鴞鸋。
竹存帝女啼，夔學林雍鑋。
不嫌卑濕往，教令民須聽。
送少卿張學士知洪州
作者：梅堯臣
朝代：宋

朱旗畫舸一百尺，五月長江水拍天。
穩去先應望廬岳，暫來誰復見龍泉。
閣經吏部重爲記，山識吳王舊鑄錢。
往迹可尋軍事少，賸書遺逸附青編。
送少卿知宣州
作者：梅堯臣
朝代：宋

汴水清明下，宣城太守行。
鴨頭吳蕩綠，燕尾楚船輕。
族本三陽重，詩從小謝清。
州民還最喜，門下舊通名。
送尹瞻駕部監靈仙觀
作者：梅堯臣
朝代：宋

天地如轉磨，屑屑今古人。
一落大化手，團品惟其新。
不幸積不用，衮衮同埃塵。
日月行何窮，過盡千萬春。
人生占幾許，百歲猶比晨。
君求灊山潛，捨去兩朱輪。
願效陶淵明，翦紗爲破巾。
山前溪多鱗，山下酒甚醇。
看雲舉大杓，杓造舒州民。
李白嘗愛之，死生曾與均。
此志我亦有，更將猿鳥親。
送崔主簿赴睦州清溪
作者：梅堯臣
朝代：宋

舟輕不畏險，逆上子陵灘。
七里峽天翠，千里雲木寒。
古祠鳴野鳥，亂石激春湍。
正與高懷愜，寧歌行路難。
送崔秀才·其一
作者：梅堯臣
朝代：宋

晨風無定巢，遠寄鷦鷯枝。
天寒鼓翼健，粒食寧所窺。
大澤多羣羽，翱翔各有時。
今子振衣去，焉能久迍羈。
送崔秀才·其二
作者：梅堯臣
朝代：宋

少年遊太學，著盡篋中衣。
獨劍自爲伴，無家何處歸。
秋蓬隨野轉，寒鵲遶林飛。
霄漢有知己，行行寧久微。
送崔黄臣寺丞宰臨海
作者：梅堯臣
朝代：宋

補官桐廬時，已飽嚴陵釣。
進吏六百石，又得臨海嶠。
因之論出處，足以見風調。
洪潮可登觀，萬里漲川竅。
收縮向何歸，由來人莫料。
憑君能賦才，庶或窮其妙。
送崔黄臣殿丞之任廬山
作者：梅堯臣
朝代：宋

驊駒西行四千里，直度經橋百尋水。
石上菖蒲未見花，蒙頂茶牙初似觜。
采時應憶故園春，故園開焙亦思人。
其間杜鵑不中聽，掩耳聊看錦雉馴。
青崖鞭垂瘦蛇尾，仙人掐節隨鱗起。
斫取他年跨馬歸，劍棧秦山多折箠。
送師厚歸南陽會天大風遂宿高陽山寺明日同至姜店
作者：梅堯臣
朝代：宋

往日送子春風前，春風酣酣杏正妍。
今來送歸秋風後，秋風摵摵沙滿川。
馬鬣斜傾毛瑟縮，馭吏噤唫足後先。
弊裘吹裂寒入骨，枯株磨戛火欲燃。
忽逢古寺出巖腹，與君下馬相留連。
殿堂高下就山勢，松柏森聳侵雲巔。
長廊落葉卷若掃，丈室垂幔翻如褰。
像塑神母乳九子，抱携撫玩皆可憐。
却令遠客自生念，欲見幼稚心煩煎。
擁爐對坐日昏黑，龕燈共借僧榻眠。
雖然覆衣冷如鐵，不及在家貧無氊。
曲肱難寐要天曉，兩股凍痹仍筋攣。
桹桹殘夜木魚響，起看昴畢傾西躔。
怒號斗息東方白，童僕整肅吾將還。
老僧掃壁持筆硯，請予强此題歲年。
出門並轡至山店，茅屋揭盡餘尺椽。
又據胡床一談笑，君不解飲聊開筵。
程次都無五百里，篋中可乏一囊錢。
拂衣頻起畏日昃，應恐慈母心懸懸。
顧我便當江海去，却思此地何由緣。
送師直之會稽宰
作者：梅堯臣
朝代：宋

天下風物佳，莫出吳與越。
新罷吳官來，又隨越舸發。
連宰吳越間，皆邇蛟鼉窟。
伯氏復同郡，邑境接民垡。
寧將內隔外，正似肉附骨。
姚江遺魚蟹，稽山奉筍蕨。
足得相交歡，高堂未華髮。
送子意不盡，念逐有明月。
送廖倚歸衡山
作者：梅堯臣
朝代：宋

雌猿夜啼別湘東，曉尋故人背孤桐。
孤桐有聲彈不響，弦絕曲在埋蒿蓬。
知音萬古期必逢，今日已聞天下雄。
陟山涉水不辭遠，文章大名居禁中。
扣門一見顔色喜，抱琴三歎含徵宮。
九疇不汨微禹力，堯舜豈無明與聰。
推根致本賢意合，敘述況值太史公。
貿金得玉莫忘寶，却過洞庭乘朔風。
猿休啼月月色好，還來舊山伴狙翁。
送廣西提刑潘比部
作者：梅堯臣
朝代：宋

白麻新拜大丞相，黄紙首除南省郎。
欲使平刑安遠俗，莫辭乘傳歷炎荒。
桂林地險通椎髻，陽朔峯奇削劍鋩。
自有王門舊勳業，且須稀作上書囊。
送建州通判沈太博
作者：梅堯臣
朝代：宋

昔聞醉翁吟，是沈夫子所作。
今聽醉翁吟，是沈夫子所彈。
聲如冰凘下石灘，嚼齧碎玉遶齒寒。
四坐整衣容色端，醉翁雖醉無慢官。
其音正以樂，其俗便且安，何害酩酊顔渥丹。
沈夫子，邂逅相遇必已歡。
玉琴能寫人肺肝，人所爲難君不難。
平明解船建谿去，輕齎快意不長湍。
谿東白茗象月團，來奉至尊龍屈盤。
餘爲带銙與臠片，散在六合雲漫漫。
况君五臟清如水，宜飲沆瀣采木欄。
更留瓦硯贈我看，鄴宮鴛鴦誰刻剜。
送弟禹臣
作者：梅堯臣
朝代：宋

王都寓居樹陰少，惟有牆隅兩株棗。
去年相見棗花開，今年相別棗實好。
棗實未剝風莫吹，我鬢愁多似蓬葆。
淮南到時何所逢，秋葉蕭蕭蟹應老。
憶昔共歸江上初，對飲蘆洲月如縞。
半夜魚跳鏡破光，萬事𣎛然何足道。
自此重經二十秋，不改青青岸旁草。
送弟禹臣赴官江南
作者：梅堯臣
朝代：宋

昔與子同歸，夜向瓜洲泊。
持杯月正清，遄水平如削。
爾來蘆岸深，須防虎潛搏。
行行無朋友，遇事自斟酌。
送弟良臣歸宣城
作者：梅堯臣
朝代：宋

喬木句溪邊，秋光幾曲連。
將歸三畝宅，遠寄下江船。
伴爾唯征雁，悲余有暮蟬。
親朋如見問，貧外似當年。
送弟赴和州幕
作者：梅堯臣
朝代：宋

夾河爲郡不如古，江北江南作冗官。
須記長傳一經訓，雖貧莫改飲瓢歡。
歷陽况與吾廬近，春穀休言問膳難。
此日停舟聊舉酌，明當水驛自加餐。
送張中樂屯田知永州
作者：梅堯臣
朝代：宋

畏向瀟湘行，不入洞庭去。
鞍馬踏關山，衣裘冒霜露。
零陵三千里，楚俗未改故。
王澤久已覃，國刑亦當措。
昔聞柳宗元，山水尋不飫。
其記若丹青，因來問潭步。
石燕飛有無，香草生觸處。
仙姑異麻姑，歲月樓中度。
不食顔渥赭，言語神靈預。
莫將車騎喧，獨往探幽趣。
有信報我知，惡欲驅塵慮。
送張叔展北歸
作者：梅堯臣
朝代：宋

江南春候早，水暖野芹生。
北客欲歸日，故人持贈行。
莫嫌爲物薄，言采幽蘭并。
休惜臨流醉，高帆去棹輕。
送張君儀太祝簽判奉寧軍
作者：梅堯臣
朝代：宋

社雨燕巢空，古陂菱葉老。
燕去春當還，菱枯秋不早。
莫以西風高，於焉亂懷抱。
指途無幾里，駛馬一秣草。
彼美賢主公，文章爲世寶。
笑談樽俎間，勿負風月好。
送張唐民
作者：梅堯臣
朝代：宋

楚甸有行客，西風一孤舟。
遠隨淮月上，若與星磋浮。
野岸襲幽芳，氣清露已秋。
得意美魚蟹，白酒問沙頭。
送張太博通判袁州
作者：梅堯臣
朝代：宋

君非身尤謫南州，南方尚鬼其俗媮。
蛇爲鄰，虎爲陬，丹茅苦竹深幽幽。
邑人祠鬼拜古樹，竹杯一仰來烹牛。
牛死齧戄常不幸，誰得禁止專鋤鉤。
借曰未信君且往，民將語怪君聽不。
仰山頭，有行舟。
送張子野屯田知渝州
作者：梅堯臣
朝代：宋

舊居苕溪上，久客咸陽東。
歸來得虎符，馳馬向巴中。
歌將聽巴人，舞欲教渝童。
况嘗善秦聲，樂彼渝人風。
忠州白使君，竹枝辭頗工。
行當繼其美，貢葛勿怱怱。
送張子野知虢州先歸湖州
作者：梅堯臣
朝代：宋

未赴虢太守，暫歸吳興家。
吳興近洞庭，橘林正吹花。
君當橘柚時，摘包带霜華。
清甘不楚齒，若酒傾殘霞。
谿山小女兒，姹姹兩髮丫。
褭褭上氍毹，嘈嘈弄琵琶。
是時與之醉，何似走塵沙。
送張子野秘丞知鹿邑
作者：梅堯臣
朝代：宋

忽作五年別，相逢雙鬢疎。
不知從此去，當見復何如。
公秫時爲酒，晨庖日有魚。
沛譙風物美，聊以樂琴書。
送張山甫武功簿
作者：梅堯臣
朝代：宋

洛陽舊交有七人，五人已爲泉下塵。
各家生兒爲門戶，唯子弟兄先立身。
我與信都侯獨在，喜見及祿知天仁。
昨日聞補武功吏，氣調欲與南山親。
少年勉力向職事，莫學老貪文字新。
送張山甫秘校歸緱氏
作者：梅堯臣
朝代：宋

去年來折桂，今年來娶婦。
得意春風前，還家寒食後。
蓬巷鬧雞犬，藤花蔭井臼。
緱山白醪醇，重酌高堂壽。
送張待制知越州
作者：梅堯臣
朝代：宋

滄海東邊會稽郡，朱輪遠下相臣家。
已同雲漢星辰轉，不與鑑湖風月賒。
越箭抽萌供美茹，秦山堆翠照高牙。
買臣嚴助前時貴，破盜論功未足誇。
送張推官洞赴晏相公辟
作者：梅堯臣
朝代：宋

送子居大梁，關中乃關外。
往者邊事繁，秦民被災害。
今聞獨豐穰，逮堠無動旝。
相公欲勤勞，請以臨都會。
多選天下才，佐佑如何頼。
决疑有全策，何必用蓍蔡。
雖病君强行，寶刀仍喜带。
豈是爲俗儒，空言事夸大。
送張景純知邵武軍）
作者：梅堯臣
朝代：宋

賭却華亭鶴，圍棋未肯還。
方爲剖符守，又近爛柯山。
魚稻荆楊下，風煙楚越間。
小君能賦詠，應得助餘閑。
送張正臣赴泰州幕
作者：梅堯臣
朝代：宋

敲冰冰未泮，塞河流玉段。
輕舸莫言遲，古城滄海畔。
春皋蘭蕙茁，晚井魚蝦亂。
時平無羽書，此樂異王粲。
送張殿丞吉甫知資陽
作者：梅堯臣
朝代：宋

單騎欲之蜀，綵衣初過秦。
王喬鳬是舄，陶令酒名巾。
灞上愁逢雪，襃中喜見春。
兩川風物美，不似走京塵。
送張生還和州
作者：梅堯臣
朝代：宋

山頭孤石望來久，天外行人今獨歸。
藥囊自有留生術，不管淮南木葉飛。
送張秀才之淮南
作者：梅堯臣
朝代：宋

聊爲楚客唱，一送淮南行。
出汴遠心喜，移舟孤岫橫。
危帆將進浦，寒霧不分城。
枚乘舊居處，向來秋草生。
送張聖民學士知登州
作者：梅堯臣
朝代：宋

慕君才行美，風義亦倜儻。
在遠恨未逢，既近不屢往。
非以近爲輕，恃易遂成曩。
倏爲東牟守，別我駐征鞅。
又作千里遥，依然復懷想。
昔聞之罘山，秦碑元有兩。
一存東頂中，一在西頂上。
篆實丞相斯，缺剝不可倣。
願言試歷覽，聞見欲以廣。
海晴望石橋，神仙事惝怳。
始皇安得長，陰怪役罔象。
橋斷水無涯，焉知有方丈。
邇者地出金，發掘懷沃壤。
良民皆逐末，茲事誰用長。
凡爲二千石，唯在勸耕紡。
幸君經術高，教化人所仰。
送張舍人自安吉移宰同安
作者：梅堯臣
朝代：宋

遠辭湖上山，徙治海邊邑。
機杼吳俗饒，魚蝦越人給。
操琴在更張，殊土宜順襲。
何以贈勤勤，薄言茲所及。
送張著作器宰蘄水
作者：梅堯臣
朝代：宋

予聞楚山竹，肉好髮亦勻。
隴上風雪飽，石根莓苔皴。
搜林翦橫吹，龍子愁水濱。
作邑尚簡易，豈必蹈昔人。
願爲季長賦，安用瑶與珉。
送張著作孟侯宰上元
作者：梅堯臣
朝代：宋

天衢車馬跡，急若機上梭。
義雖平生篤，不越一再過。
夫子累顧我，言歸泛長河。
得邑美建業，風流猶可歌。
依稀江令宅，秋草應更多。
五題誰復詠，鍾蔣與嵯峨。
送張諷寺丞赴青州幕
作者：梅堯臣
朝代：宋

朝廷久清明，賢相出賢牧。
賢牧又選賢，森森備官屬。
是以邦政脩，良農播嘉穀。
上無租賦逋，下有囷廩蓄。
往者河朔饑，奔送劇鳬鶩。
富公鎮青社，有來咸鞠育。
病者調藥劑，起者飼饘粥。
老稚四十萬，瘦骨生壯肉。
鄉縣將遣歸，田園皆可復。
爲之置長犂，爲之置黄犢。
既完身上衣，又付橐中粟。
庭下再拜辭，望城皆感哭。
他人守一方，境內猶不足。
至今趙魏間，食飲常酹祝。
富公離山東，寇盜頗任觸。
堂堂高平公，德業人所伏。
幙府得才謀，螻蟻不勞撲。
上體憂勤心，掃滅得神速。
張侯三十餘，瑩若無玷玉。
八字分濃眉，純漆點雙目。
昨日奉辟書，氣貌寧近俗。
言從必磊落，事果無出縮。
他時爲書功，誰惜千毫禿。
送張遂州
作者：梅堯臣
朝代：宋

華省名郎意若西，相如橋柱舊曾題。
已將符節爲邦守，不畏關山入馬蹄。
千里過秦看素滻，三年還蜀度青泥。
里門錦綬何爲樂，外奉嚴君內阿㜷。
送徐君章秘丞知梁山軍
作者：梅堯臣
朝代：宋

蒼壁束江流，孤軍水上頭。
蛟龍驚鼓角，雲霧裛衣裘。
午市巴姑集，危灘楚客愁。
使君才筆健，當似白忠州。
送徐州簽判李廷評
作者：梅堯臣
朝代：宋

曩者初見君，同來許昌幕。
今雖俱服除，獨得王粲樂。
山東寇盜息，沛上風物博。
主人況豪英，罇俎不落莫。
行行無久留，歸向騏驎閣。
送徐無黨歸婺州
作者：梅堯臣
朝代：宋

吳蠶吐柔絲，越女織美紈。
機杼固已勤，刀尺誠獨難。
裁縫失分寸，長短爲損殘。
嘗聞仲山甫，能補帝衮完。
衮完民衣足，天下無苦寒。
徐從信都學，染翦宜弃冠。
彼實山甫徒，爾亦非綷剜。
東歸道自勝，人誰故時看。
送徐秘校廬州監酒
作者：梅堯臣
朝代：宋

淮南秋物盛，稻熟蟹正肥。
况身爲酒官，醇酎飲不非。
儻觀衆人醉，徒自使世譏。
與君伯氏好，試以此言歸。
送徐絳秘校罷涇尉而歸
作者：梅堯臣
朝代：宋

去年茶熟君得補，今來茶熟君已去。
心曾不計茶有無，隼在高風自騰翥。
昨日我送吳侯歸，未忍重臨離別處。
不若羣公憐禰衡，相逐縱橫唯柳絮。
送微上人歸省天台
作者：梅堯臣
朝代：宋

釋子懷慈母，吾儒未易輕。
不尋琪樹去，肯向石橋行。
海近雲多潤，山高日少晴。
天恩新賜服，書字欲傳名。
送志來上人往姑蘇謁元曹
作者：梅堯臣
朝代：宋

折取東橋柳，青青向故人。
欲知問館處，要識舊溪春。
旋洒銅缾水，休霑野寺塵。
吳門逢隠者，必是漢名臣。
送惠懃上人
作者：梅堯臣
朝代：宋

遽告我行何所之，東南爾土爾自知。
山水佛事不暇說，去何速兮來何爲。
公卿貴人見爾喜，爲爾買屋丐爾資。
王城幸可樂歲月，野鶴終是思陂池。
去去雲霞不容侶，却應來此如前時。
送懷州張從事仲賓
作者：梅堯臣
朝代：宋

行色在車馬，西亭新雨過。
移家從上黨，佐幕向三河。
皂莢林初暗，黄粱酒未和。
七賢無復有，舊迹尚應多。
送懷賢上人歸隠靜兼寄達觀禪師
作者：梅堯臣
朝代：宋

適從山中來，復向山中去。
爲報山中人，莫厭山中住。
近城塵土多，亂爾煙霞趣。
野蜂銜漆汁，尚欲爲蔕固。
息此可以安，其能忘我諭。
送才上人還雪竇寄達觀禪師
作者：梅堯臣
朝代：宋

春雪滿簑笠，海邊先燕歸。
千林新改葉，百衲舊來衣。
谿水從何至，山雲自解飛。
報言巖下客，齋鉢筍應肥。
送撫州通判袁世弼寺丞
作者：梅堯臣
朝代：宋

帆疏疏，纖綠蒲，二十四幅輕江湖。
高秋逆水上天去，朝過瓜步暮濡須。
長風沙頭問鯉魚，大孤山側鳴寒烏。
魚腹無書報家信，憑烏爲到西山區。
西山松柏應更好，及取之官來拜掃。
送新安張尉乞侍養歸淮甸
作者：梅堯臣
朝代：宋

天兵出塞日，西尉去官初。
却衣老萊服，曾無梅福書。
春郊欲迴雁，寒水正沉魚。
任意歸舟駛，風煙亦自如。
送方云秀才下第
作者：梅堯臣
朝代：宋

從來釣者意，豈不在得魚。
餌寡魚口多，曾非投竿疎。
向登百金貴，首尾必吹墟。
竭澤古所戒，但保腹中書。
風雷變有詩，且復歸孟豬。
送方進士遊廬山
作者：梅堯臣
朝代：宋

長風沙浪屋許大，羅剎石齒水下排。
歷此二險過湓浦，始見瀑布懸蒼崖。
繫舟上岸入松徑，三日踏穿新蠟鞋。
路盤深谷出嶺望，後山日照前山霾。
偶逢風雨恐衣濕，側倚石脇人相乖。
雨收不覺在高處，却見童僕提携偕。
水聲不絕鳥聲好，藥草香氣侵人懷。
老僧避俗去足跣，野客就澗開門䦱。
樹巖隠映見寺剎，層層杳杳躋雲階。
塢田將穫烏雀橫，秋果正熟猴猿𪘨。
東林淡齏應似舊，唯此足以待爾儕。
子心灑落撇然往，我方塵垢難磨揩。
送施司封福建提刑
作者：梅堯臣
朝代：宋

命使得才臣，欽刑聖主仁。
銅苗休問發，田種去教親。
白茗出溪上，紅蕉連海濱。
輕車莫道遠，詔意重生民。
送施屯田提點銅場兼相度嶺外鹽入虔吉
作者：梅堯臣
朝代：宋

江西采銅山未竭，南越熬波海將結。
主人貪利不畏刑，白日持兵逾盜竊。
銅私鑄器鹽奪商，死共吏爭蛇鬭穴。
姦豪乘勢倚蠻陬，劫掠聚徒成蟻垤。
今雖驅翦嶺下平，尚恐根存更生孽。
因擇健才通便民，付職與權將有設。
秋香亭上共爲賓，却作主人殊少悅。
徂東走北十五年，只有山川看不別。
送施景仁太博提點江南坑冶
作者：梅堯臣
朝代：宋

楚山豈無銅，楚匠豈不工。
大鑪常乏鑄，碧丱那得充。
積弊在鄉縣，孰肯以利籠。
君今承詔行，諭民當得中。
苟能使之發，亦莫取之窮。
此乃事可久，山深山自通。
送施縡秀才下第
作者：梅堯臣
朝代：宋

君嘗老於敵，輕彼羣兒嬉。
堅銳不可恃，屢北還自疲。
胸中多奇秘，既衂何所爲。
東走滄海上，夏果采荔枝。
奉親樂無涯，豈愧祿仕遲。
送晁殿丞鄭州簽判
作者：梅堯臣
朝代：宋

朝離泌水上，夕去野亭賒。
走馬日銜樹，度河風卷沙。
關雲來雨脚，陂岸長蒲芽。
共被方爲樂，軍中莫摻撾。
送晁質夫太丞知深州
作者：梅堯臣
朝代：宋

蕪蔞問古亭，春入饒陽城。
豆粥君王遠，壺漿刺史迎。
地凉宜牧馬，塞近慣調兵。
爲寄井泉石，老來思目明。
送晉原喬主簿
作者：梅堯臣
朝代：宋

太守登車時，我病不能出。
遥期玩海棠，度險馬屢叱。
唯畏行邁遲，惡欲及春日。
何爲愛此花，曾非桃杏匹。
生紅濃復淺，瘦蔕脩且密。
湖傍幾十樹，雕盤擁新漆。
酒傾瑠璃盆，月上歡未畢。
縣官同遠宦，簿領無督詰。
刻意詠芳菲，追補李杜失。
送晏太祝之宣城監稅
作者：梅堯臣
朝代：宋

每愛昭亭傍，清灘石可數。
兩岸脩竹林，孤城嚴晚鼓。
自辨越人言，難廋楚鄉語。
郭門春聚船，江賈無多取。
送曇穎上人往廬山
作者：梅堯臣
朝代：宋

潯陽幾千里，無不見爐峯。
蒼翠入衆目，巖壑少行蹤。
高僧忽獨往，杳杳懷遠公。
嘗聞虎溪上，醉令或來同。
而今競邀致，幾里聞松風。
塵心古難洗，瀑布垂秋虹。
送曹測崇班駐泊相州
作者：梅堯臣
朝代：宋

知君鄴城去，歷覽古時蹟。
峨峨銅雀臺，其下遺瓦礫。
不化鴛鴦飛，多近蟾蜍滴。
哀哉魏武帝，雄智圖九錫。
俄聞望西陵，作妓向朝夕。
曾何百年間，事往如霹靂。
空餘幾仞土，陰峭古蘚碧。
下有牧羊人，上有牂與䍽。
寒風吹枯草，草短聲剌剌。
珠翠爲埃塵，冠劍埋百尺。
顔回飲一瓢，仲尼不暖席。
擁徒食人肝，生莫如盜跖。
令名今猶存，焉在刻金石。
我輩當太平，白首如戰敵。
又知爲善樂，尚媿苟仕籍。
行行勤撫兵，豎威酬德澤。
送曼叔襄城尉
作者：梅堯臣
朝代：宋

昔君乘紫騮，來獵荒城下。
復乘紫騮去，不逢亭長駡。
溪風欲涉時，山雪獨歸夜。
此趣信所諳，羈官莫悲叱。
送曾子固蘇軾
作者：梅堯臣
朝代：宋

屈宋出於楚，王馬出於蜀。
荀楊亦二國，自接大儒躅。
各去百數年，高下非近局。
鉤陳豹尾科，登俊何炳縟。
楚蜀得曾蘇，超然皆絕足。
父子兄弟間，光輝自聯屬。
古何相遼闊，今何相邇續。
朝廷有巨公，講索無遺錄。
正如唐虞時，元凱同啟沃。
何言五百載，此論不可告。
二君從茲歸，名價同驚俗。
送曾孝寬寺丞宰桐城
作者：梅堯臣
朝代：宋

嗇夫苟有惠，前世猶立祠。
既爲邦邑長，必欲風化施。
長松蔭公庭，流水循堂基。
俱可助琴彈，亦足忘事縻。
况君公侯家，清尚人所期。
送朱司封知登州
作者：梅堯臣
朝代：宋

駕言發夷門，東方守牟城。
城臨滄海上，不厭風濤聲。
海市有時望，閭屋空虛生。
車馬或隠見，人物亦縱橫。
變怪其若此，安知無蓬瀛。
昨日聞公說，今日聞公行。
行將勸農耕，用之卜陰晴。
送朱玠戶曹之廣德軍
作者：梅堯臣
朝代：宋

南方小兒纔讀書，往往得官呵路衢。
君今五十始作掾，手板青袍非壯圖。
況來桐汭水上城，折腰强顔休歎吁。
城西古祠能致雨，歲不有旱民無逋。
民樂未央君可娛，舊俗不與吾鄉殊。
送朱純臣端公使契丹奠祭
作者：梅堯臣
朝代：宋

漢庭遣奠閼氏幕，二月陰山雪未銷。
行盡黄沙春不見，哀纏碧眼魄誰招。
已將厚禮施殊俗，更錄專辭入本朝。
名馬贈歸多愛惜，北風嘶處競蕭蕭。
送朱表臣職方提舉運鹽
作者：梅堯臣
朝代：宋

蜃竈煑溟渤，航鹹播楚越。
官榷利言盈，盜販弊相汨。
連艘以轉致，攪灰或沉沒。
雖使日鞭黥，未易窮姦窟。
朝廷用朱侯，提職欲無闕。
侯因許專畫，拜疏陳其說。
曰臣有更張，敢以肝膽竭。
荆湘嶺下城，恃遠不畏罰。
堂堂事私賈，遮吏遭驅突。
願使商自通，輸金無暴猝。
淮江且循常，約束備本末。
國用必餘資，亭民無滯物。
事下丞相府，論議不可拔。
從之東南蘇，拒之財賦遏。
聽侯侯往施，所便黔黎活。
五味既和調，萬里銷狂悖。
汴水桃花時，犀舟順流發。
過淮逢絮鮆，泊岸採蘆蕨。
挂帆趨浪頭，應不勞歲月。